(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΣΤ΄

Παρασκευή 27 Απριλίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ανακοινώνεται επιστολή του Βουλευτή κ. Γεωργίου Κατσιαντώνη, με την οποία μας γνωστοποιεί ότι δεν ανήκει πλέον στην Κοινοβουλευτική Ομάδα της Ένωσης Κεντρώων και παραμένει Ανεξάρτητος Βουλευτής, σελ.   
2. Έγκριση παράτασης της λειτουργίας της Διακομματικής Κοινοβουλευτικής Επιτροπής για το Δημογραφικό, που έχει συσταθεί στις 22-5-2017, σύμφωνα με τα άρθρα 44 και 45 του Κανονισμού της Βουλής και για την οποία η Ολομέλεια της Βουλής έχει ορίσει προθεσμία υποβολής της Έκθεσής της την 30η Απριλίου 2018, μέχρι το τέλος των εργασιών της Γ’ Συνόδου της ΙΖ’ Περιόδου, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επικαίρων ερωτήσεων της Δευτέρας 30 Απριλίου 2018, σελ.   
3. Συζήτηση επικαίρων ερωτήσεων:  
 α) Προς τον Υπουργό Οικονομίας και Ανάπτυξης:  
 i. με θέμα: «Παταγώδης αποτυχία του εξωδικαστικού συμβιβασμού», σελ.   
 ii. σχετικά με τη συνεισφορά του Δημοσίου στην κάλυψη μέρους της οφειλής φυσικών προσώπων δανειοληπτών στεγαστικών δανείων και την ανάγκη επέκτασης της συνεισφοράς και στους εγγυητές, σελ.   
 β) Προς τον Υπουργό Περιβάλλοντος και Ενέργειας με θέμα: «Σοβαρή ανησυχία στην Αχαΐα για τα μέτρα αντιμετώπισης του φαινομένου των μεδουσών στον Πατραϊκό κόλπο», σελ.   
 γ) Προς τον Υπουργό Οικονομίας και Ανάπτυξης:  
 i. με θέμα: «Βιωσιμότητα του Εργοστασίου της Ελληνικής Βιομηχανίας Ζάχαρης της Ορεστιάδας», σελ.   
 ii. με θέμα: «Πορεία Προγράμματος Διασυνοριακής Συνεργασίας Interreg Ελλάδας - Ιταλίας (2014-2020) ως προς τον Δήμο Παξών», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την Έκθεσή της στο σχέδιο νόμου του Υπουργείου Οικονομικών: «Ενσωμάτωση στην ελληνική νομοθεσία της Οδηγίας 2015/2366/ΕΕ για τις υπηρεσίες πληρωμών και άλλες διατάξεις», σελ.   
   
ΠΡΟΕΔΡΕΥΩΝ

ΚΑΜΜΕΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΑΜΜΕΝΟΣ Δ. , σελ.  
  
Β. Επί των επικαίρων ερωτήσεων:  
ΔΗΜΟΣΧΑΚΗΣ Α. , σελ.  
ΔΡΑΓΑΣΑΚΗΣ Ι. , σελ.  
ΚΑΡΡΑΣ Γ. , σελ.  
ΛΟΒΕΡΔΟΣ Α. , σελ.  
ΜΠΑΚΟΓΙΑΝΝΗ Θ. , σελ.  
ΠΑΠΑΘΕΟΔΩΡΟΥ Θ. , σελ.  
ΦΑΜΕΛΛΟΣ Σ. , σελ.  
ΧΑΡΙΤΣΗΣ Α. , σελ.  
  
ΠΑΡΕΜΒΑΣΕΙΣ:  
ΚΑΜΜΕΝΟΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΣΤ΄

Παρασκευή 27 Απριλίου 2018

Αθήνα, σήμερα στις 27 Απριλίου 2018, ημέρα Παρασκευή και ώρα 10.11΄, συνήλθε στην Αίθουσα της Γερουσίας του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΔΗΜΗΤΡΙΟΥ ΚΑΜΜΕΝΟΥ**.

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Αναστασία Γκαρά, Βουλευτή Έβρου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(ΝΑ ΜΠΕΙ Η ΣΕΛ.2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(ΝΑ ΜΠΕΙ Η ΣΕΛ 2β)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Δημήτριος Καμμένος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Δύο είναι οι ερωτήσεις, στις οποίες θα απαντήσει ο Υπουργός Οικονομίας και Ανάπτυξης κ. Δραγασάκης.

Πρώτα θα συζητηθεί η δεύτερη με αριθμό 1543/24-4-2018 επίκαιρη ερώτηση της Βουλευτού Α΄ Αθηνών της Νέας Δημοκρατίας κ.Θεοδώρας Μπακογιάννη,προς τον ΥπουργόΟικονομίας και Ανάπτυξης, με θέμα: «Παταγώδης αποτυχία του εξωδικαστικού συμβιβασμού».

Τον λόγο έχει η κ. Μπακογιάννη για δύο λεπτά για την πρωτολογία της.

**ΘΕΟΔΩΡΑ ΜΠΑΚΟΓΙΑΝΝΗ:** Καλημέρα, κύριε Πρόεδρε.

Καλημέρα, κύριε Υπουργέ. Να εκφράσω τη χαρά μου, γιατί μετά από έναν χρόνο, προσέρχεται η Κυβέρνηση να απαντήσει σε ερώτησή μας. Κατόπιν τούτου, δεν θα σας θυμίσω τις προεκλογικές υποσχέσεις περί σεισάχθειας, αλλά θα αναφερθώ κατευθείαν στο νομοσχέδιο.

Φέρατε ένα νομοσχέδιο με καθυστέρηση δύο ετών, υποσχόμενοι ότι θα δώσετε οικονομική ανάσα στους οφειλέτες. Από την αρχή, η Νέα Δημοκρατία σάς είχε αναδείξει την ανεπάρκεια του νόμου, ο οποίος, με τις αναρίθμητες γραφειοκρατικές του διατάξεις, καταντούσε δικαστικός και όχι συμβιβασμός, οδηγώντας, τελικώς, το σύνολο των επιχειρήσεων στα δικαστήρια.

Δυστυχώς, επιβεβαιωθήκαμε. Σύμφωνα με την Ειδική Γραμματεία Διαχείρισης Ιδιωτικού Χρέους, μέχρι τον Μάρτιο έχουν ξεκινήσει τη διαδικασία αίτησης υπαγωγής είκοσι εννέα χιλιάδες τριακόσιες εβδομήντα πέντε επιχειρήσεις. Από αυτές, μόλις δέκα χιλιάδες τριακόσιες πενήντα δύο έχουν καλύψει τα πρώτα βήματα. Τελικώς, οριστικά έχουν υποβληθεί επτακόσιες εξήντα τέσσερις αιτήσεις. Ο κ. Παπαδημητρίου μας είχε πει τριακόσιες χιλιάδες. Από αυτές τις χιλιάδες επιχειρήσεις, μόλις είκοσι τρεις κατόρθωσαν να ρυθμίσουν τις οφειλές τους. Επιβεβαιώνεται στην πράξη ότι πρόκειται για μια εξαιρετικά χρονοβόρα διαδικασία.

Ακόμα και ο ίδιος ο Ειδικός Γραμματέας Διαχείρισης Ιδιωτικού Χρέους, κ. Φώτης Κουρμούσης, ο οποίος κάνει μια ειλικρινή προσπάθεια, απ’ ό,τι μαθαίνω, και τον οποίο αφήσατε τελικώς μόνο του με τρεις υπαλλήλους, χαρακτήρισε τη διαδικασία μαρτύριο.

Η Νέα Δημοκρατία, από την αρχή, είχε αντιπροτείνει μια αυτοματοποιημένη και πραγματικά εξωδικαστική διαδικασία. Δεν ήταν τυχαία η απόφασή μας να καταψηφίσουμε το νομοσχέδιο, το οποίο, αντί να λύνει προβλήματα, τελικώς δημιουργεί νέα.

Πρώτον, κύριε Υπουργέ, απαιτείται πληθώρα δικαιολογητικών.

Δεύτερον, αν για μια υπόθεση δεν υπάρχει ομοφωνία των πιστωτών, παραπέμπεται αναγκαστικά στη δικαιοσύνη.

Και τρίτον, η διαδικασία επεκτείνεται σε κάθε είδους οφειλή και μέχρι να επιβεβαιωθούν όλες αυτές οι οφειλές, απαιτούνται μήνες.

Κύριε Υπουργέ, στις 20 Απριλίου δημοσιεύσατε προκήρυξη για τη στελέχωση της αρμόδιας Ειδικής Γραμματείας. Μέχρι στιγμής, αυτή η Γραμματεία, έναν χρόνο μετά από την ψήφιση του νομοσχεδίου, δεν έχει ούτε προσωπικό ούτε μπορεί να λειτουργήσει.

Σας ερωτώ, λοιπόν: Αντιλαμβάνεστε τη σοβαρότητα της καταστάσεως; Αντιλαμβάνεστε ότι αυτές οι επιχειρήσεις έχουν γονατίσει; Αντιλαμβάνεστε ότι πρέπει κάτι να γίνει και αυτό το κάτι πρέπει να γίνει πάρα πολύ γρήγορα, έτσι ώστε να μπορέσουν αυτοί οι επιχειρηματίες να έχουν μία ελπίδα, να μπορέσουν να ξαναμπούν στην οικονομική διαδικασία;

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ την κ. Μπακογιάννη.

Τον λόγο έχει ο κύριος Υπουργός για την απάντησή του.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης-Υπουργός Οικονομίας και Ανάπτυξης):** Κυρία Μπακογιάννη, η ρητορική σας είναι στα όρια της πρόκλησης.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Ε, όχι και πρόκλησης.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Όμως, είμαι βέβαιος ότι από άποψη ουσίας, μπορούμε να συνεννοηθούμε.

Η ερώτησή σας αγνοεί τη ρίζα του προβλήματος και την εξέλιξη του προβλήματος. Είναι μια ερώτηση, σαν να ήρθε από τον ουρανό.

Δεν είμαστε ακόμα στη φάση του απολογισμού του εξωδικαστικού μηχανισμού. Είμαστε στη φάση της εφαρμογής και της βελτίωσής του. Το πρόβλημα το οποίο έχουμε, είναι τεράστιο. Είναι το συσσωρευμένο απόθεμα κόκκινων δανείων, των μη εξυπηρετούμενων δανείων. Το πρόβλημα αυτό δημιουργήθηκε βαθμιαία από το 2009 και μέχρι που ήρθε η παρούσα Κυβέρνηση, δεν είχε γίνει απολύτως τίποτα για την αντιμετώπισή του. Κάποια βήματα, που έγιναν από τον κ. Δένδια ήταν ατελέσφορα. Τρεις μόνο υποθέσεις διευθετήθηκαν με τον νόμο Δένδια.

Για λόγους, λοιπόν, καλύτερης συνεννόησης και επειδή το πρόβλημα είναι τεράστιο και μετά την έξοδο από τα μνημόνια θα είναι μία βασική προτεραιότητα, θα καταθέσω για τα Πρακτικά ορισμένα στοιχεία, για να τα έχετε και εσείς, τα οποία δείχνουν ακριβώς ότι το 2008 τα μη εξυπηρετούμενα δάνεια ήταν 13,6 δισεκατομμύρια ευρώ και το 2014 είχαν φτάσει τα 78,5 δισεκατομμύρια ευρώ, με διαρκή αύξηση. Σήμερα έχουν πέσει στα 65,9 δισεκατομμύρια, δηλαδή, έχουμε μια μείωση κατά 12,5 δισεκατομμύρια. Είμαστε σε μια πορεία θετική, αλλά απέχουμε ακόμα από τον στόχο να μειωθούν τα κόκκινα δάνεια. Θα αποφύγω τα άλλα στοιχεία.

Καταθέτω τα σχετικά έγγραφα για τα Πρακτικά για όποιον ενδιαφέρεται.

(Στο σημείο αυτό ο Αντιπρόεδρος της Κυβέρνησης και Υπουργός Οικονομίας και Ανάπτυξης κ. Ιωάννης Δραγασάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα στοιχεία δείχνουν τη συσσώρευση του προβλήματος και τη βαθμιαία κάμψη του, αλλά, όπως είπα, πρέπει να συνεχίσουμε τις προσπάθειες.

Αυτή η θετική στροφή οφείλεται στη σταθεροποίηση της οικονομίας, στο ότι άρχισε να μειώνεται η ανεργία και στα μέτρα πολιτικής, τα οποία πήραμε.

Άρα, σε ό,τι αφορά το παρελθόν, πριν την κρίση είχαμε μια αλόγιστη χορήγηση δανείων, ένα καθεστώς ασυδοσίας των τραπεζών. Ως Βουλευτής τότε, είχα την αρνητική εμπειρία να καταγγέλλω κι εγώ και οι άλλοι όλη αυτήν την κατάσταση, αλλά δεν γινόταν τίποτα. Μετά είχαμε την αδράνεια και από τις κυβερνήσεις και από τις τράπεζες, διότι και οι τράπεζες, κυρία Μπακογιάννη, σε αυτό το θέμα έχουν μια ευθύνη, και την αναποτελεσματικότητα των μέτρων που ελήφθησαν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα χρειαστώ λίγα λεπτά για να ολοκληρώσω.

Τώρα, η δική μας πολιτική είναι ένα ολοκληρωμένο πλαίσιο θεσμικών μέτρων, στα πλαίσια του οποίου ο εξωδικαστικός διακανονισμός αποτελεί μια σημαντική τομή, όπως και η δημιουργία της Γραμματείας Διαχείρισης Ιδιωτικού Χρέους. Και χαίρομαι, που από την τοποθέτησή σας προκύπτει μια στήριξη και της Γραμματείας και της ανάγκης στελέχωσής της κ.λπ..

Τα στοιχεία από τη μέχρι τώρα πορεία τα είπατε κι εσείς. Έχουν μπει στο σύστημα τριάντα χιλιάδες. Είναι στην πορεία, σε διάφορα στάδια, ένας αριθμός σημαντικός. Όντως, έχουν λήξει επιτυχώς μόλις είκοσι τρεις ή είκοσι έξι περιπτώσεις. Θα υπάρξουν κι άλλες.

Τι κάνουμε τώρα; Αξιολογώντας τα αποτελέσματα, προσπαθούμε να κάνουμε βελτιώσεις, να απλουστεύσουμε το σύστημα.

Είναι ήδη έτοιμη προς υπογραφή μια κοινή υπουργική απόφαση από τον Υπουργό Οικονομίας και Ανάπτυξης και τον Υπουργό Οικονομικών. Θα την καταθέσω για τα Πρακτικά, για να έχετε μια εικόνα των βελτιώσεων, που επιφέρουμε μέχρι την τυπική ολοκλήρωση. Είναι μια άλλη δέσμη αλλαγών, που συζητούμε με τους θεσμούς -γι’ αυτό η απάντησή μου θα είναι σήμερα προσωρινή, δηλαδή θα επανέλθουμε αργότερα, όταν οριστικοποιηθούν- έτσι ώστε να ελπίζουμε ότι στη νέα φάση θα έχουμε μια ταχύτερη διεκπεραίωση υποθέσεων.

Καταθέτω το σχετικό έγγραφο για τα Πρακτικά.

(Στο σημείο αυτό ο Αντιπρόεδρος της Κυβέρνησης και Υπουργός Οικονομίας και Ανάπτυξης κ. Ιωάννης Δραγασάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ενδεικτικά, αναφέρω ότι με αυτή την κοινή υπουργική απόφαση καταργούμε τα περισσότερα έγγραφα -δηλαδή περίπου εννιά ή δέκα έγγραφα μπορούν να ανακτώνται αυτόματα- ενώ κάποια άλλα έγγραφα μπορεί να τα δίνει ο ενδιαφερόμενος εκ των υστέρων, δηλαδή αφού μπει στο σύστημα και αφού «τρέχουν» οι υποθέσεις.

Τελικά, νομίζω ότι, για να αρχίσει η διαδικασία, από τα είκοσι δύο αρκούν τρία, τέσσερα έγγραφα. Όμως, αυτός είναι μόνο ο ένας παράγοντας. Ο άλλος είναι ότι πρέπει οι πιστωτές, που είναι πολλοί -τράπεζες πολλές, δημόσιο και ταμεία, σε πολλές περιπτώσεις- να κατανοήσουν ότι αυτό το εργαλείο πρέπει οι ίδιοι να το χρησιμοποιήσουν για να έχουμε το επιθυμητό, τελικά, αποτέλεσμα.

Επομένως, όπως είπα, είναι κατάκτηση το ότι έχουμε το θεσμικό αυτό εργαλείου του εξωδικαστικού διακανονισμού, διότι απαντάει σε μια ανάγκη. Υπάρχουν προβλήματα στην υλοποίησή του και είμαστε εδώ, ακριβώς για να συζητήσουμε αυτά τα προβλήματα και να βρούμε τρόπους διευκόλυνσής τους.

Όμως, μην μπείτε στον πειρασμό να σκεφτείτε ότι είναι κάτι απλό και γυρνώντας τον διακόπτη θα λύσουμε το πρόβλημα.

Στη δευτερολογία μου, θα έχω την ευκαιρία να εξηγήσω λίγο περισσότερο αυτό που ήδη είπα, ότι για να λειτουργήσει σωστά ο θεσμός, απαιτείται κυβέρνηση, υπουργεία -όλα τα εμπλεκόμενα- τράπεζες και άλλοι πιστωτές, που μπορεί να εμπλέκονται σε αυτές τις υποθέσεις.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Σας ευχαριστούμε πολύ.

Κυρία Μπακογιάννη, έχετε τον λόγο για τη δευτερολογία σας.

**ΘΕΟΔΩΡΑ ΜΠΑΚΟΓΙΑΝΝΗ:** Τώρα δεν θέλω να είμαι προκλητική, κύριε Υπουργέ, αλλά η πραγματικότητα είναι ότι, όταν ψηφίσαμε αυτόν τον νόμο, σας είχαμε πει ότι αυτά τα είκοσι οκτώ χαρτιά, τα οποία χρειάζεται να μαζευτούν, θα οδηγήσουν σε τεράστιες καθυστερήσεις.

Εν πάση περιπτώσει, χαίρομαι που θα μειώσατε τα έγγραφα τα οποία θα χρειάζονται. Όμως, το πρόβλημα δεν είναι εκεί, κύριε Υπουργέ. Το πρόβλημα είναι και εκεί -θα συμφωνήσω μαζί σας- αλλά πρέπει να αλλάξει ο νόμος. Ο νόμος αυτός δημιουργεί μεγάλα προβλήματα αυτή τη στιγμή και θα πρέπει να φέρετε αλλαγή του νόμου, για να μπορέσουμε να πετύχουμε έναν σοβαρό εξωδικαστικό συμβιβασμό.

Εμείς σας είχαμε καταθέσει πρόταση, αλλά πριν πάω στην πρόταση, θέλω να μου κάνετε τη χάρη να πάτε μια μέρα στο κτίριο 7 να δείτε τι γίνεται στα δικαστήρια, να δείτε ανθρώπους, οι οποίοι φτάνουν να καταστρέφονται μόνο και μόνο επειδή υπάρχουν αυτές οι καθυστερήσεις.

Και συγχρόνως, κύριε Υπουργέ -εσείς θα το καταλάβετε ενδεχομένως, γιατί πριν ήταν αδύνατον να συνεννοηθούμε με τον Υπουργό- 10.000 ευρώ είναι πάρα πολλά για να δώσει ένας μικρός οφειλέτης, για να μπορέσει να ξεκινήσει διαδικασία για να μπει στον νόμο.

Η Νέα Δημοκρατία έχει καταθέσει πρόταση και θα σας παρακαλούσα πάρα πολύ να καθίσετε και να τη δείτε. Πρώτον, να επικεντρωθεί η χρήση σε μικρές εταιρίες και ελεύθερους επαγγελματίες με τζίρο έως 2 εκατομμύρια, διότι οι αδύναμοι είναι αυτοί που δεν έχουν διαπραγματευτική δύναμη έναντι των πιστωτών. Δεύτερον, να αξιοποιηθεί η υφιστάμενη πλατφόρμα, όπως είπατε κι εσείς, ως σημείο συγκέντρωσης στοιχείων οφειλών σε τράπεζες, δημόσια και ασφαλιστικά ταμεία, χωρίς τη συμμετοχή των προμηθευτών, κύριε Υπουργέ. Βάσει των στοιχείων να διαμορφώνει ο μεγαλύτερος σε αξία πιστωτής πρόταση ρύθμισης και να ακολουθεί σύντομη διαπραγμάτευση και διαμόρφωση αντιπροτάσεων που θα τίθενται σε ψηφοφορία. Εφόσον η πρόταση αυτή υιοθετείται από την πλειοψηφία, τότε να ισχύει χωρίς δικαστική επικύρωση και δικαίωμα ανακοπής να έχει μόνο ο μη συναινών. Αυτό θα έχει ως αποτέλεσμα να υπάρξουν πολύ λιγότερες επιχειρήσεις οι οποίες θα καταλήγουν στα δικαστήρια και δεν θα επηρεάζονται οι λοιποί πιστωτές. Και τρίτον, να παρέχεται εύλογη προστασία από ευθύνη στους συμμετέχοντες στη διαδικασία ρύθμισης, τόσο από τις τράπεζες όσο και από το δημόσιο. Όσο επικρέμεται η δαμόκλειος σπάθη της δίωξης, λόγω αναδιάρθρωσης οφειλών, κανείς δεν θα αναλαμβάνει ευθύνες. Αυτός θα είναι ένας λειτουργικός μηχανισμός κατά την άποψή μας που θα βοηθήσει τις βιώσιμες επιχειρήσεις να ξανασταθούν όρθιες, απαλλαγμένες από τα δεσμά του χρέους.

Κύριε Υπουργέ, χθες η ΓΣΕΒΕΕ ανακοίνωσε ότι ογδόντα μια επιχειρήσεις αντιμετωπίζουν άμεσο κίνδυνο κατασχέσεων λόγω χρεών. Είναι σαφές ότι αποθαρρύνονται με το ισχύον νομοθετικό πλαίσιο. Εγώ θα σας καλούσα να καθίσουμε ευχαρίστως κάτω να δούμε ένα άλλο νομοθετικό πλαίσιο, το οποίο θα επιτρέψει σε αυτές τις επιχειρήσεις να μην χρεοκοπήσουν.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε την κ. Μπακογιάννη.

Ο κύριος Υπουργός έχει τον λόγο, για να δευτερολογήσει.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Κυρία Μπακογιάννη, σημειώνω ότι ούτε στη δευτερολογία σας είπατε κάτι για τις τράπεζες. Προφανώς, θεωρείτε ότι δεν έχουν καμμία ευθύνη. Χαίρομαι.

Τώρα, ο κόσμος δεν καταστρέφεται, επειδή υπάρχει ο εξωδικαστικός διακανονισμός, ο κόσμος καταστρέφεται, διότι επί χρόνια δεν είχε θεσμοθετηθεί ο εξωδικαστικός διακανονισμός. Ο κόσμος καταστρέφεται, διότι έζησε με το πρώτο και το δεύτερο μνημόνιο μια πρωτοφανή παγκοσμίως καταστροφή του παραγωγικού ιστού της χώρας.

**ΘΕΟΔΩΡΑ ΜΠΑΚΟΓΙΑΝΝΗ:** Το είπα για τις τράπεζες.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Στο τρίτο μνημόνιο, ναι, άρχισε να σταθεροποιείται η κατάσταση και με την επιστροφή καταθέσεων που έχει ήδη αρχίσει και με τα μέτρα που παίρνονται και με την επιτυχή –ελπίζουμε- έκβαση των stress tests μπορούμε να πούμε ότι θα μπορέσει το τραπεζικό σύστημα να ανακτήσει τη δυνατότητά του να χρηματοδοτεί την οικονομία.

Πραγματικά, δεν μπορώ να κρύψω την έκπληξή μου, διότι παλαιότερα –θυμάμαι πέρυσι- ο κ. Μητσοτάκης, ο Αρχηγός της Νέας Δημοκρατίας, συμφωνούσε με αυτό που και εγώ συνεχώς λέω, ότι δεν είναι λογικό και δεν είναι ηθικό και δεν είναι δίκαιο κάποιοι να ζητούν ρυθμίσεις από το τραπεζικό σύστημα της χώρας και την ίδια στιγμή να έχουν τις καταθέσεις τους στο εξωτερικό. Ενώ, λοιπόν, και ο κ. Μητσοτάκης νόμιζα ότι ήταν της άποψης ότι πρέπει να έρχονται αυτές οι καταθέσεις στην Ελλάδα, αν είναι ακριβές αυτό που μεταφέρθηκε -είναι από βίντεο της προχθεσινής του παρουσίας στο ΣΕΒ- φέρεται να δηλώνει ότι εταιρικές καταθέσεις, οι οποίες είναι ακόμη στο εξωτερικό, πρέπει να γυρίσουν στην πατρίδα μας, όταν θα υπάρχει κατάλληλη πολιτική σταθερότητα. Δηλαδή, ο Αρχηγός της Νέας Δημοκρατίας λέει στους Έλληνες επιχειρηματίες να αφήσουν τα λεφτά τους στο εξωτερικό κι άλλο; Νομιμοποιεί, δηλαδή, αυτήν την παρασιτική πρακτική;

Θέλω να πιστεύω ότι πρόκειται για λάθος, θέλω να πιστεύω ότι όλες οι πολιτικές δυνάμεις είναι αντίθετες με τέτοιες πρακτικές.

Το καταθέτω και αυτό στα Πρακτικά.

(Στο σημείο αυτό ο Αντιπρόεδρος της Κυβέρνησης και Υπουργός Οικονομίας και Ανάπτυξης κ. Ιωάννης Δραγασάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επανέρχομαι, λοιπόν, για να πω ότι διεθνώς αυτός ο θεσμός του εξωδικαστικού διακανονισμού έχει δυσκολίες. Εμείς είμαστε σε σχετικά καλύτερη θέση. Η δυσκολία είναι ότι για να γίνει ρύθμιση -και αυτή είναι η σημασία του θεσμού- πρέπει να συμπράξουν όλοι οι πιστωτές, διότι το πρόβλημα που πάμε να λύσουμε είναι το εξής: Εάν η τράπεζα ρυθμίσει τα χρέη σε έναν οφειλέτη, αλλά η εφορία τον κυνηγά, τα ταμεία τον κυνηγάνε, δεν θα μπορέσει αυτός ο επιχειρηματίας να μπει σε μια επανεκκίνηση και να μπορέσει να εξυπηρετήσει το υπόλοιπο των δανείων του. Αυτή είναι η δυσκολία και γι’ αυτό επιμένω και για τις τράπεζες. Το έχουμε συζητήσει. Έχουν αναγνωρίσει σε επίπεδο διοικήσεων ότι όντως υπάρχει θέμα. Έχω ζητήσει και οι τράπεζες να κάνουν ποσοτικές δεσμεύσεις, να πουν δηλαδή ότι το επόμενο τρίμηνο θα φροντίσουν να διεκπεραιωθούν εκατό ή διακόσιες ή πεντακόσιες υποθέσεις. Δεν είναι ακόμα σε θέση να το κάνουν αυτό, αλλά είναι σε θέση και έχουν υποσχεθεί ότι θα ενεργήσουν και δεν θα αφήνουν τις υποθέσεις στην τύχη τους στα υποκαταστήματα, ώστε έναν αριθμό υποθέσεων να τις χειριστούν -ας το πούμε έτσι- «από τα πάνω», ούτως ώστε να μπορέσουν να διευκολυνθούν.

Τρίτον, αυτό που είπατε. Βεβαίως, υπάρχουν και άλλα μέτρα πέρα απ’ αυτά που αναφέρατε στην κοινή υπουργική απόφαση. Υπάρχουν και άλλα θέματα που αφορούν τον νόμο, όπως παραδείγματος χάριν ότι δεν προβλεπόταν ένα πλαφόν στις αμοιβές των συντονιστών. Αυτά και άλλα θέματα τα συζητούμε. Όπως είπα, δεν είμαι έτοιμος σήμερα να ανακοινώσω συγκεκριμένες ρυθμίσεις, διότι είναι στα πλαίσια της τέταρτης αξιολόγησης, αλλά πολύ σύντομα θα έχουμε, νομίζω, και σ’ αυτά τα θέματα βελτιώσεις.

Τέλος, κυρία Μπακογιάννη, θα ήθελα να είστε λίγο πιο δίκαιη και με τον προηγούμενο Υπουργό. Διάβαζα τα Πρακτικά στην επιτροπή και είχατε μια εποικοδομητική στάση -το αναγνωρίζω- αλλά είχατε πει ότι αυτή η περιβόητη πλατφόρμα δεν θα γίνει σε τρεις μήνες, αλλά εάν γίνει σε τρεις μήνες, θα το αναγνωρίσετε.

**ΘΕΟΔΩΡΑ ΜΠΑΚΟΓΙΑΝΝΗ:** Ε, δεν έγινε!

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Η πλατφόρμα έγινε σε τρεις μήνες.

**ΘΕΟΔΩΡΑ ΜΠΑΚΟΓΙΑΝΝΗ:** Έγινε σε οκτώ.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Η πλατφόρμα έγινε σε τρεις μήνες. Ήταν μια επιτυχία και των υπηρεσιών και των εργαζομένων του δημόσιου, διότι έγινε in house, έγινε μέσα από τις υπηρεσίες του Υπουργείου και το έργο είναι τεράστιο.

Επομένως, να κλείσω με αυτό που άρχισα. Έχουμε έναν θεσμό, έχει προβλήματα, αλλά είμαστε εδώ για να το βελτιώσουμε και με αυτά που σας είπα και με αυτά που άκουσα από εσάς, που θα μελετήσουμε, πιστεύω ότι την επόμενη φορά θα έχουμε έναν πιο θετικό απολογισμό σε ένα πεδίο, που επαναλαμβάνω -ρωτήστε και τους συνεργάτες σας- ότι σε όλες τις χώρες παρουσιάζει μεγάλες δυσκολίες. Όμως, εμείς θα επιμείνουμε.

**ΘΕΟΔΩΡΑ ΜΠΑΚΟΓΙΑΝΝΗ:** Κύριε Πρόεδρε, μπορώ να δώσω μια μικρή απάντηση, γιατί αναφέρθηκε στον Πρόεδρο της Νέας Δημοκρατίας;

**ΠΡΟΕΔΡΕΥΩΝ (Δημήτριος Καμμένος):** Κυρία Μπακογιάννη, είναι πολύ σημαντικό το θέμα και θα σας επιτρέψω για τριάντα δευτερόλεπτα να πάρετε τον λόγο.

Κυρία Μπακογιάννη, έχετε τον λόγο.

**ΘΕΟΔΩΡΑ ΜΠΑΚΟΓΙΑΝΝΗ:** Απλώς, κύριε Υπουργέ, φαντάζομαι ότι αντιλαμβάνεστε και εσείς ότι υπάρχουν προβλήματα, ότι αυτή τη στιγμή ακόμα έχουμε capital controls στην Ελλάδα. Μην παριστάνετε, λοιπόν, ότι το τρίτο μνημόνιο δεν άφησε πράγματα. Έχουμε ακόμα capital controls και είναι λογικό ότι κάποιες εταιρείες θέλουν να κάνουν τη διαχείριση των χρημάτων τους στη μεταβατική περίοδο με έναν πιο εύκολο τρόπο.

Το ότι η Νέα Δημοκρατία έχει καλέσει όλους να επιστρέψουν τα χρήματά τους στην Ελλάδα το γνωρίζετε και εν πάση περιπτώσει, τη δική μας αξιοπιστία δεν την έχει αμφισβητήσει κανείς.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Προχωρούμε.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Κύριε Πρόεδρε, μια απάντηση ως σχόλιο.

**ΠΡΟΕΔΡΕΥΩΝ (Δημήτριος Καμμένος):** Κύριε Υπουργέ, έχετε τον λόγο.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Το τρίτο μνημόνιο ήταν μνημόνιο. Δεν είναι αυτό που επιθυμούσαμε να έχουμε,…

**ΘΕΟΔΩΡΑ ΜΠΑΚΟΓΙΑΝΝΗ:** Ενώ εμείς επιθυμούσαμε να έχουμε τα άλλα;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** …αλλά ως μνημόνιο, νομίζω, σημείωσε τη μετάβαση της χώρας από την ύφεση στην ανάκαμψη.

Δεύτερον, υπάρχουν πολλές επιχειρήσεις…

**ΘΕΟΔΩΡΑ ΜΠΑΚΟΓΙΑΝΝΗ:** Η ανάπτυξη, κύριε Υπουργέ, που δεν έχουμε πετύχει κανέναν στόχο;

**ΠΡΟΕΔΡΕΥΩΝ (Δημήτριος Καμμένος):** Κυρία Μπακογιάννη, αφήστε τον κ. Δραγασάκη να τελειώσει, για να περάσουμε στις επόμενες ερωτήσεις. Περιμένουν και οι συνάδελφοι. Είναι ένα καυτό ζήτημα, το καταλαβαίνουμε, αλλά να προχωρήσουμε και στις επόμενες ερωτήσεις.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Η ελληνική οικονομία έχει περάσει από τη βαθιά ύφεση στη σταθεροποίηση και από τη σταθεροποίηση στην ανάκαμψη. Αυτό το ξέρει όλος ο κόσμος. Το ότι αυτή η ανάκαμψη δεν εκφράζεται αμέσως στις τσέπες του κόσμου είναι αυτό που πρέπει να δούμε εμείς οι πολιτικοί.

Επανέρχομαι σ’ αυτό που ήθελα εγώ να θέσω, διότι είναι σοβαρό αυτό. Εάν αυτό που είπατε εδώ είναι η θέση της Νέας Δημοκρατίας, εγώ χαίρομαι. Υπουργός Ανάπτυξης είμαι, ανάπτυξη θέλουμε, επενδύσεις θέλουμε, λεφτά να έρχονται στην Ελλάδα θέλουμε. Δεν ήταν αυτό που είπε ο Αρχηγός της Νέας Δημοκρατίας.

Δεύτερον, υπάρχουν επιχειρήσεις που κάνουν εξαγωγές, υπάρχουν επιχειρήσεις που κερδίζουν χρήματα στο εξωτερικό. Δεν μιλάμε γι’ αυτά, δεν μιλάμε για αναγκαία ρευστότητα που πρέπει να διακρατείται και σε λογαριασμούς εξωτερικού. Μιλάμε γι’ αυτούς που τα κέρδη που παρήγαγαν ή παράγουν στην Ελλάδα στα βγάζουν στο εξωτερικό. Και σε αυτούς, λοιπόν, λέμε ότι χρειάζεται αυτή η χώρα μια υπεύθυνη επιχειρηματικότητα, που σημαίνει μια επανεπένδυση των κερδών ή τουλάχιστον μέρους των κερδών.

Άρα το θέμα είναι σοβαρό. Δεν συνδέεται με capital controls. Εγώ είδατε πώς το είπα. Αν είναι η δήλωση ακριβής, είναι λάθος, είναι ανεύθυνο. Αν η δήλωση είναι ανακριβής και ισχύουν αυτά που μας είπατε εσείς, εγώ δεν έχω λόγους να μην τη χαιρετίσω.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κύριο Υπουργό.

Κυρίες και κύριοι συνάδελφοι, θα ήθελα να κάνω δύο ανακοινώσεις προς το Σώμα.

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Ενσωμάτωση στην ελληνική νομοθεσία της Οδηγίας 2015/2366/ΕΕ για τις υπηρεσίες πληρωμών και άλλες διατάξεις».

Έχω επίσης την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 30 Απριλίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1545/24-4-2018 επίκαιρη ερώτηση του Βουλευτή Αττικής της Νέας Δημοκρατίας κ. Αθανασίου Μπούρα προς τον Υπουργό Οικονομικών, με θέμα: «Αύξηση στις μισθωτικές αξίες απλής χρήσης αιγιαλού».

2. Η με αριθμό 1537/23-4-2018 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Η αυτοάμυνα ύστερα από επίθεση μέσα στο σπίτι».

3. Η με αριθμό 1521/17-4-2018 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, με θέμα: «Δύο μέτρα και δύο σταθμά;».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 1546/24-4-2018 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Υγείας,με θέμα: «Αποκαλύψεις για το ΚΕΕΛΠΝΟ που εκθέτουν την ηγεσία του Υπουργείου Υγείας».

2. Η με αριθμό 1550/24-4-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου-Δημητρίου Καρρά προς τον ΥπουργόΔικαιοσύνης, Διαφάνειας και Ανθρωπίνων Δικαιωμάτων, με θέμα: «Ανάγκη ανάληψης πρωτοβουλίας για την ενίσχυση της αντεγκληματικής πολιτικής ύστερα από τα πρόσφατα πολλαπλά φαινόμενα βίαιων εγκλημάτων σε κατοικίες και την άρση του άδικου χαρακτήρα των πράξεων αντίδρασης των θυμάτων».

3. Η με αριθμό 1538/23-4-2018 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα:«Επιτακτική η ανάγκη αυξήσεως της στρατιωτικής θητείας».

4. Η με αριθμό 1539/23-4-2018 επίκαιρη ερώτηση του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα:«Περί της συμμετοχής ενστόλων στρατιωτικών σε κομματική πορεία του ΚΚΕ».

5. Η με αριθμό 1517/17-4-2018 επίκαιρη ερώτηση του Βουλευτή Χίου του Συνασπισμού Ριζοσπαστικής Αριστεράς κ.Ανδρέα Μιχαηλίδη προς τον Υπουργό Υγείας, με θέμα: «Αποκατάσταση προβλημάτων στις αίθουσες χειρουργείων της νέας πτέρυγας του Νοσοκομείου Χίου».

6. Η με αριθμό 1518/17-4-2018 επίκαιρη ερώτηση του Η΄ Αντιπροέδρου της Βουλής και Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τα προβλήματα τεσσάρων εκατομμυρίων δανειοληπτών.

7. Η με αριθμό 1511/16-4-2018 επίκαιρη ερώτηση του Βουλευτή Λακωνίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Λεωνίδα Γρηγοράκου προς τον Υπουργό Υγείας, με θέμα: «Διακομιδή ασθενών από το ΕΚΑΒ σε Μονάδες Εντατικής Θεραπείας ιδιωτικών κλινικών».

8. Η με αριθμό 1369/20-3-2018 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Άδωνι Γεωργιάδη προς τον Υπουργό Οικονομικών, με θέμα: «Σιγή ιχθύος τηρεί το Υπουργείο Οικονομικών σχετικά με τη σύμβαση του Οργανισμού Διαχείρισης Δημοσίου Χρέους (Ο.Δ.ΔΗ.Χ) με την επενδυτική τράπεζα Rothschild».

Ακολουθεί η με αριθμό 4126/217/6-3-2018 ερώτηση και αίτηση κατάθεσης εγγράφων του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρράπρος τον ΥπουργόΟικονομίας και Ανάπτυξης,σχετικά με τη συνεισφορά του δημοσίου στην κάλυψη μέρους της οφειλής φυσικών προσώπων δανειοληπτών στεγαστικών δανείων και την ανάγκη επέκτασης της συνεισφοράς και στους εγγυητές.

Είναι, επίσης, σοβαρό ζήτημα.

Ορίστε, κύριε Καρρά, έχετε τον λόγο για την πρωτολογία σας.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Θα αναφερθώ στο εξής ζήτημα: Διαχρονικά έχει διαπιστωθεί ότι οι τράπεζες και στην περίοδο της ευμάρειας, ζητούσαν πέραν των εμπραγμάτων εγγυήσεων κι έναν εγγυητή. Συνήθως ο εγγυητής ήταν ένας συγγενής, ένας φίλος, ένας γείτονας, που δεν γνώριζε τις συνέπειες κι έβαζε μια υπογραφή. Η νομοθεσία, όμως, που ακολούθησε, όταν άρχισε το πρόβλημα των δανείων, είτε στεγαστικών είτε και επιχειρηματικών, δεν έλαβε καμμία πρόνοια για προστασία αυτών των ανθρώπων. Τους θεώρησε πλούσιους; Τους θεώρησε αυτομάτως υπόχρεους; Δεν το γνωρίζω.

Πάμε, λοιπόν, στη συνέχεια και διαπιστώνουμε ότι με τον ν.3869, τον γνωστό «νόμο Κατσέλη», κατ’ εξαίρεση όλης της νομικής παιδείας που έχουμε όλοι, όλου του νομικού πολιτισμού, στο άρθρο 12 ότι αν ακόμα υπαχθεί κάποιος στη νομοθεσία και έχει τα ευεργετήματα του νόμου, ο εγγυητής δεν ωφελείται, ενώ η βασική αρχή, κύριε Υπουργέ, όπως ξέρετε, είναι ότι καθορίζεται το ύψος της οφειλής του εγγυητή, από το ύψος της οφειλής του πρωτοφειλέτη.

Η Κυβέρνηση έλαβε κάποια σχετική πρόνοια να καλύψει ένα μέρος της πληρωμής όσων είχαν υπαχθεί στον «νόμο Κατσέλη» με τη συνεισφορά του δημοσίου, εάν δεν είχαν τη δυνατότητα να ανταποκριθούν στη δόση που καθορίζει το δικαστήριο. Αυτό, όμως, ως προς τους εγγυητές δεν έχει κανέναν αντίκτυπο, γιατί διατηρείται όλο το ύψος της οφειλής, δεν έχει επεκταθεί η ισχύς της δικαστικής απόφασης -της ευεργετικής θα πω εγώ- προς τους εγγυητές και επιπλέον, ο εγγυητής που καλούσε η τράπεζα συνήθως έχει μια εμπράγματη ασφάλεια -έστω κι αν δεν έχει δοθεί ακόμη προσημείωση, υποθήκη-, έχει ένα σπίτι, ένα μαγαζί, έχει μια ιδιοκτησία. Αυτή η ιδιοκτησία σήμερα τίθεται εν κινδύνω και προσφεύγουν πολλοί εγγυητές και στον «νόμο Κατσέλη», εμπίπτουν στον «νόμο Κατσέλη» αρκετοί, αλλά δεν έχουν το δικαίωμα να απευθυνθούν στο δημόσιο, κύριε Υπουργέ, και να ζητήσουν τη συνεισφορά του δημοσίου στην πληρωμή των δόσεων που καθορίζει το δικαστήριο.

Αυτό, λοιπόν, είναι το αντικείμενο της ερώτησής μου: Αν ο εγγυητής υπαχθεί στον νόμο Κατσέλη, να μπορεί υπό τις προϋποθέσεις, που έχει και ο πρωτοφειλέτης, να ζητήσει τη συμμετοχή του δημοσίου για να καλύψει ένα μέρος της οφειλής του, ούτως ώστε να διασώσει το περιουσιακό στοιχείο το οποίο έχει. Επειδή δε, χωρίς να έχω πλήρη στοιχεία -πιστεύω ότι ο κύριος Υπουργός θα μας τα δώσει- υπάρχει ένα κονδύλι 100 εκατομμυρίων ευρώ κάθε χρόνο στον προϋπολογισμό…

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Πενήντα εκατομμύρια είναι, αλλά εντάξει.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Εγώ διαβάζω ότι είναι 100 εκατομμύρια σε μια απόφαση. Δεν ξέρω. Εσείς θα μου απαντήσετε.

Υπάρχει, λοιπόν, ένα κονδύλι 100 εκατομμυρίων ευρώ. Δεν ξέρω το ποσοστό που διατίθεται κατ’ έτος. Εάν δεν εξαντλείται, να διατεθεί για τους εγγυητές. Αν υπάρχει, όμως, δυνατότητα αυξήσεως του κονδυλίου, να καλύψουμε και τους εγγυητές, γιατί πλέον είναι η αδικημένη γενιά.

Είναι η αδικημένη γενιά και θα το πω αυτό ξανά, κύριε Υπουργέ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Καρρά.

Παρακαλώ, κύριε Υπουργέ, έχετε τον λόγο για την πρωτολογία σας.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Κύριε Καρρά, χαίρομαι διότι οι ερωτήσεις σας είναι πάντα συγκεκριμένες. Θα προσπαθήσω κι εγώ να είμαι συγκεκριμένος.

Η απάντηση που πήρα από τις υπηρεσίες είναι ότι καλύπτονται και οι εγγυητές.

Όταν ο εγγυητής υποβάλλει αυτοτελή αίτηση στον νόμο Κατσέλη-Σταθάκη αντιμετωπίζεται ως ανεξάρτητος οφειλέτης, με την έννοια ότι τα χρέη του, δηλαδή, τόσο αυτά που απορρέουν από την εγγύησή του υπέρ του πρωτοφειλέτη, όσο και τα τυχόν ατομικά του χρέη, ρυθμίζονται αποκλειστικά στο πρόσωπό του, ανεξάρτητα από το εάν έχουν ρυθμιστεί ως προς το πρόσωπο του πρωτοφειλέτη.

Συνεπώς, ο εγγυητής υπέρ του οποίου έχει εκδοθεί δικαστική απόφαση του νόμου Κατσέλη-Σταθάκη μπορεί να αιτηθεί ως ανεξάρτητος οφειλέτης τη συνεισφορά του δημοσίου στις μηνιαίες δόσεις του σχεδίου διευθέτησης οφειλών για τη διάσωση της κύριας κατοικίας του, όπως προκύπτει από το άρθρο 3 της ΚΥΑ 130377.

Αυτή είναι η απάντηση, που πήρα από την υπηρεσία. Άρα, εκφράζω την πολιτική βούληση ότι συμφωνούμε ότι πρέπει να καλύπτεται και ο εγγυητής. Εάν υπάρχει οποιαδήποτε δυσκολία, να δούμε μήπως θέλει ερμηνεία ή συμπλήρωση.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Θέλει μία συμπλήρωση.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Είναι εδώ οι συνεργάτες μου και το άκουσαν. Θα το δουν μετά και μπορούμε να συνεννοηθούμε και εκτός διαδικασίας.

Όμως, θα ήθελα να αξιοποιήσω την ευκαιρία της ερώτησής σας, για να δώσω και εδώ μία εικόνα, διότι και εδώ τα πράγματα μοιάζουν λίγο με την προηγούμενη ερώτηση. Δηλαδή, έχουμε μία θεσμική ρύθμιση, η οποία ακόμη δεν έχει πλήρως αξιοποιηθεί στον βαθμό που θα έπρεπε. Οι αιτήσεις που έχουν υποβληθεί είναι ελάχιστες, επομένως και τα χρήματα υπάρχουν, χωρίς να έχουν αξιοποιηθεί.

Θα ήθελα να πω ποια είναι η σημασία του μέτρου αυτού. Η σημασία απορρέει από το γεγονός ότι είχαμε αυτή την τεράστια αλλαγή των συνθηκών. Κάποιος είχε πάρει το δάνειό του, υπολογίζοντας ότι έχει τη δουλειά του, έχει τον μισθό του, τα μεροκάματά του, την προοπτική του. Ξαφνικά οι συνθήκες άλλαξαν, έκλεισε η επιχείρησή του, δεν μπορεί να εξυπηρετήσει το δάνειο.

Αυτό, στη διάσταση που το είχαμε και το έχουμε στη χώρα μας, είναι μία πρωτοφανής κατάσταση. Συμβαίνει μία φορά κάθε μισό αιώνα. Γι’ αυτό χρειαζόταν από την αρχή ένα οπλοστάσιο, το οποίο δεν είχε υπήρχε και το οποίο δημιουργούμε βαθμιαία.

Τους οφειλέτες μπορούμε να τους κατατάξουμε σε τρεις ομάδες: Η πρώτη ομάδα είναι αυτοί που ενώ έχουν, δεν πληρώνουν. Προσπαθούν να το αποφύγουν. Είναι αυτοί που τους ονομάζουν ορισμένοι «συνειδητούς» ή «στρατηγικούς κακοπληρωτές» και που είναι θέμα δημοσίου συμφέροντος να τους εντοπίσουμε.

Η δεύτερη ομάδα είναι αυτοί, που θέλουν να πληρώσουν και ενδεχομένως μπορούν, αλλά όχι το σύνολο της υποχρέωσής τους. Γι’ αυτό και υπάρχει ο Κώδικας Δεοντολογίας και όσα προβλέπει ο νόμος, ότι εξετάζουμε τη σημερινή δυνατότητα πληρωμής που έχει ο κάθε οφειλέτης. Εάν η δόση του είναι τόσο μεγάλη που δεν μπορεί να ζήσει, να μπορέσει να μειωθεί η δόση του.

Υπάρχει και μία τρίτη ομάδα, η οποία δεν μπορεί να πληρώσει ούτε τη μειωμένη δόση, γιατί έμεινε άνεργος και ο οφειλέτης και η σύζυγός του ενδεχομένως, διότι καταστράφηκε πλήρως κ.λπ..

Αυτή η τρίτη κατηγορία είναι που μας ενδιαφέρει περισσότερο, ακριβώς διότι δεν υπάρχει καμμία διέξοδος και γι’ αυτό ήταν επιτυχία που πετύχαμε αυτή τη ρύθμιση, διότι ήταν προϊόν διαπραγμάτευσης.

Και εδώ, όμως, δυστυχώς έχουμε προβλήματα, που εμποδίζουν την εφαρμογή της. Τα μελετούμε αυτά τα προβλήματα -και γι’ αυτό σας ευχαρίστησα για την ερώτησή σας- και προχωρούμε σε δύο ομάδες αλλαγών, οι οποίες ελπίζουμε να βελτιώσουν το αποτέλεσμα.

Κατ’ αρχάς, μέχρι τώρα για να μπει κάποιος σε αυτή τη διαδικασία, έπρεπε να διαπιστωθούν τα περιουσιακά του στοιχεία και γινόταν χειρωνακτικά. Τώρα έχουμε συνεννοηθεί, σε συνεργασία με την ΗΔΙΚΑ, έναν δημόσιο φορέα, να δημιουργηθεί μία ηλεκτρονική πλατφόρμα και εδώ, ούτως ώστε αυτή η διαδικασία να είναι αυτόματη.

Το δεύτερο στοιχείο που ευελπιστούμε να βοηθήσει, είναι το εξής: Ίσως υπάρχουν και θέματα μη πληροφόρησης, όπως είναι γνωστό. Λέμε, λοιπόν, να δώσουμε το δικαίωμα και στην τράπεζα, που ξέρει τον πελάτη, ξέρει ότι δεν μπορεί να πληρώσει, να μπορεί και αυτή να πάρει την πρωτοβουλία και να αιτηθεί την ένταξη του οφειλέτη στον νόμο. Πιστεύω ότι αυτό θα μπορούσε να βοηθήσει.

Το τρίτο είναι αυτό που θέτετε εσείς να δούμε, ούτως ώστε να καλύπτεται και ο εγγυητής.

Άρα, με αυτά τα τρία μέτρα ευελπιστούμε σε ένα θετικότερο αποτέλεσμα, ακριβώς γιατί, όπως είπα, το πρόβλημα για όσους το έχουν είναι δραματικό. Είναι θετικό που έχουμε πετύχει αυτή τη ρύθμιση. Υπάρχουν τα χρήματα στον προϋπολογισμό, άρα θα κινηθούμε προς αυτή την κατεύθυνση.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ, κύριε Υπουργέ.

Κύριε Καρρά, έχετε τον λόγο για τη δευτερολογία σας.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Πρέπει να πω το εξής, κύριε Πρόεδρε, ότι με ικανοποιεί κατ’ αρχάς η απάντηση του Υπουργού. Εκφράζει μία πρόθεση.

Βεβαίως, πρέπει να σταθούμε στο θέμα της ενημέρωσης, διότι ξέρω -το γνωρίζω- ότι εκείνοι οι οποίοι θα είχαν τη δυνατότητα να ζητήσουν τη συνεισφορά του δημοσίου δεν έχουν καμμία ενημέρωση. Πρέπει να βρεθεί ένας τρόπος, κύριε Υπουργέ, να επεκταθεί η γνώση, να κοινοποιηθεί το μέτρο.

Δεύτερον, θα διαφωνήσω σε σχέση με την απόφαση 130377/2015 την οποία αναφέρετε, όπου η υπηρεσία σας ενημερώνει ότι αφορά και τους εγγυητές. Από τη διατύπωση αυτής καθαυτής της αποφάσεως, όπως είναι, είναι σαφές ότι αφορά τους πρωτοφειλέτες δανειολήπτες. Και πού το στηρίζω αυτό; Το στηρίζω στο ότι στα κριτήρια επιλεξιμότητας, όπως λέει η ίδια η απόφαση, θα πρέπει να αποδεικνύεται ότι το συγκεκριμένο ακίνητο χρησιμεύει ως κύρια κατοικία εκείνου, που έχει υπαχθεί στον νόμο Κατσέλη. Για την κύρια κατοικία έχει ο πρωτοφειλέτης δώσει την εμπράγματη ασφάλεια. Ο εγγυητής ακόμα δεν έχει κληθεί για την παραχώρηση της εμπράγματης ασφάλειας. Θα κληθεί όταν υπαχθεί στον νόμο Κατσέλη, οπότε θα υποβάλλει και τα περιουσιακά του στοιχεία και εκεί η τράπεζα θα γνωρίζει ότι μπορεί να επιβάλλει βάρος.

Γι’ αυτό, λοιπόν, ζητώ, κύριε Υπουργέ, την τροποποίηση της απόφασης, ούτως ώστε αφ’ ενός μεν να γίνει σαφές, αφ’ ετέρου να επεκταθεί το μέτρο, για να γίνει γνωστό στους ενδιαφερόμενους ότι το δικαιούνται. Είπατε ότι έχουν δοθεί πάρα πολύ λίγα χρήματα. Οφείλω να απαντήσω ότι αυτό οφείλεται προφανέστατα, κατά τη δική μου αντίληψη, στο ότι οι άνθρωποι δεν γνωρίζουν, διότι με χαρά θα έσπευδαν να κάνουν κάποια αίτηση, για να συνεισφέρει και το δημόσιο στην οφειλή τους, να τους ανακουφίσει.

Και με την ευκαιρία που δώσατε μια γενικότερη απάντηση, κύριε Υπουργέ, θέλω να πω το εξής, ότι ουσιαστικά οι εγγυητές δεν έχουν αδικηθεί μόνο στον νόμο Κατσέλη, στον οποίο πρέπει να αντιμετωπίσετε και με τους συνεργάτες σας την τροποποίηση του άρθρου 12. Πρέπει να επανέλθουμε στον κανονικό κανόνα, ό,τι χρωστάει ο πρωτοφειλέτης να χρωστάει και ο εγγυητής και να μην έχουμε υπαγωγή σε ρύθμιση του πρωτοφειλέτη και να καλείται ο εγγυητής να πληρώνει τη διαφορά, που μειώνεται η κύρια οφειλή–ο κύριος Πρόεδρος που ασχολείται και με οικονομικά το γνωρίζει-, να χτυπάμε την πόρτα του εγγυητή για τη διαφορά.

Δεύτερον, πρέπει να απαλλάξουμε τους μικρούς εγγυητές -ως μια γενικότερη σκέψη το λέω- από τον εξωδικαστικό μηχανισμό, διότι ξέρετε, κύριε Υπουργέ, ότι δεν προσέρχονται πολλοί στον εξωδικαστικό μηχανισμό, διότι πρέπει να φέρουν μαζί τους και τον εγγυητή. Ο εγγυητής συνήθως αρνείται και επομένως, μία μέθοδος αποτυχίας ή η πιθανότητα αποτυχίας του εξωδικαστικού μηχανισμού, ειδικότερα στους μικρούς οφειλέτες, είναι η άρνηση του εγγυητή να συμμετέχει. Και αυτό το λέω σε σχέση με τα όσα συζητήθηκαν προηγουμένως.

Και το τρίτο -και σπουδαιότερο- είναι ότι εγώ θα επιμείνω -και έχω κάνει παλαιότερα ερώτηση στον προκάτοχό σας για αυτό, οφείλω να πω ότι δεν είχα λάβει ουσιαστική απάντηση, αλλά δεν είναι του παρόντος αυτό το σχόλιο- στο ότι θα πρέπει να νομοθετηθεί η επέκταση της ισχύος της δικαστικής απόφασης για τον πρωτοφειλέτη σε οποιαδήποτε διαδικασία στον εγγυητή. Στο αστικό δίκαιο το γνωρίζετε όλοι και εγώ ότι όταν μειώνεται η οφειλή του πρωτοφειλέτη, μειώνεται και του εγγυητή. Αυτό δεν γίνεται εδώ στα δάνεια των τραπεζών και είναι κάτι που καταλαβαίνετε ότι και τον νομικό πολιτισμό της χώρας τον προσβάλλει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Καρρά.

Ορίστε, κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Το μόνο που θέλω να προσθέσω είναι ότι αυτά που είπα στην πρωτολογία μου δεν συνιστούν μόνο πολιτικές προθέσεις, αλλά και ενέργειες που ήδη έχουμε δρομολογήσει.

Κατ’ αρχάς, να εξηγήσω τη διαδικασία, διότι ίσως δεν είναι σε όλους κατανοητή ή γνωστή. Εκείνο που συζητούμε είναι αν εκδικάσει το δικαστήριο σε κάποιον δόση ας πούμε 100 ευρώ τον μήνα -θεωρούνται λίγα- αλλά δεν μπορεί να τα δίνει ούτε αυτά τα 100 ευρώ, να μπορεί το δημόσιο με κάποιες προϋποθέσεις και κριτήρια να καλύπτει αν όχι και τα 100 ευρώ, τα 90 ευρώ. Αυτή είναι η σημασία του μέτρου.

Άρα, το πρώτο είναι να επιταχύνουμε την εκδίκαση των υποθέσεων, διότι αν δεν υπάρχει απόφαση του δικαστηρίου, δεν μπορεί να ενεργοποιηθεί. Και εδώ λαμβάνονται κάποια μέτρα για να το επιτύχουμε αυτό.

Το δεύτερο είναι ότι η ηλεκτρονική πλατφόρμα ήδη έχει παραγγελθεί και ήδη φτιάχνεται.

Και το τρίτο είναι αυτό που είπαμε για τις τράπεζες. Θα δούμε. Δεν θυμάμαι αν απαιτεί κάποια νομοθετική ή άλλη ρύθμιση ή αν μπορεί να γίνει ad hoc. Εντός των επόμενων ημερών έχουμε μία σύσκεψη στο Υπουργείο Ανάπτυξης, για να συζητήσουμε με τις διοικήσεις των τραπεζών αυτά τα μέτρα.

Άρα, μιλάμε για μία δέσμη μέτρων τα οποία ήδη προχωρούν, γιατί επαναλαμβάνω ότι η Κυβέρνηση -και ας μου επιτραπεί ο όρος- επείγεται περισσότερο να ενεργοποιηθεί αυτή η δυνατότητα.

Σε ό,τι αφορά τους εγγυητές, τα λαμβάνουμε υπ’ όψιν μας. Δεν είμαι νομικός, δεσμεύομαι πάντως να το δούμε και να ενημερωθείτε -ίσως και άτυπα- από τους συνεργάτες μου για το τι ακριβώς ισχύει.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ τον κ. Δραγασάκη.

Προχωρούμε στην τρίτη με αριθμό 1520/17-4-2018 επίκαιρη ερώτηση πρώτου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ – ΔΗΜΑΡ κ. Θεόδωρου Παπαθεοδώρου προς τον Υπουργό Περιβάλλοντος και Ενέργειας με θέμα: «Σοβαρή ανησυχία στην Αχαΐα για τα μέτρα αντιμετώπισης του φαινομένου των μεδουσών στον Πατραϊκό κόλπο». Θα απαντήσει ο Αναπληρωτής Υπουργός Περιβάλλοντος και Ενέργειας ο κ. Σωκράτης Φάμελλος.

Παρακαλώ πολύ, κύριε Παπαθεοδώρου, έχετε τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κύριε Υπουργέ, εν όψει της θερινής περιόδου εντείνεται η ανησυχία στους κατοίκους της Αχαΐας για τα μέτρα αντιμετώπισης του προβλήματος της εμφάνισης της μέδουσας.

Ξέρετε ότι είναι ένα πρόβλημα το οποίο απασχολεί και στον Κορινθιακό και στον Πατραϊκό κόλπο. Από την περσινή εμπειρία της θερινής περιόδου είδαμε ότι υπήρξαν σοβαρά προβλήματα τόσο στην αλιευτική όσο και στην τουριστική δραστηριότητα, αλλά και σε όλες τις άλλες επιχειρηματικές δραστηριότητες οι οποίες συνδέονται με το παραλιακό μέτωπο.

Επιπλέον, το γεγονός αυτό –νομίζω ότι πρέπει να το γνωρίζετε- προκάλεσε έντονη ανησυχία και σε όλους τους κατοίκους των παραλιακών περιοχών, καθώς παρεμποδίστηκε και η κολυμβητική δραστηριότητα.

Κύριε Υπουργέ, ο Κορινθιακός κόλπος με τις τελευταίες διατάξεις έχει ενταχθεί στο δίκτυο «NATURA». Σύμφωνα με το άρθρο 19 του ν.4519/2018 δίδεται η δυνατότητα τοποθέτησης προστατευτικών διχτυών, δηλαδή πλωτών φραγμάτων χωρίς πάκτωση στον βυθό, και σε θαλάσσιες περιοχές του δικτύου «NATURA» για την προστασία των λουομένων από τις μέδουσες για μέγιστο διάστημα πέντε μηνών.

Η άδεια τοποθέτησης των διχτυών αυτών παρέχεται από την αρμόδια λιμενική αρχή σε φορείς διοίκησης λιμένων ή σε οποιονδήποτε παραχωρείται ή εκμισθώνεται χώρος αιγιαλού ή παραλίας ή ζώνης λιμένα, σε εφαρμογή των διατάξεων του νόμου του 2013.

Τι σημαίνει αυτό με απλά λόγια; Σημαίνει ότι στο 95% των περιπτώσεων, κύριε Υπουργέ, θα πρέπει οι ενδιαφερόμενοι να υποβάλουν μελέτη για τα δίχτυα που θα τοποθετήσουν μπροστά από τα καταστήματά τους. Επίσης, η μελέτη αυτή να εγκριθεί από τη λιμενική αρχή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Τελειώνω, κύριε Πρόεδρε.

Κατόπιν, να τοποθετηθούν τα δίχτυα με ένα μέσο κόστος, που ξεπερνά τις 15 χιλιάδες ευρώ για κάθε κατάστημα, να έχουν στην υπηρεσία τους δύτες για τον καθαρισμό των διχτυών αυτών και επίσης, το σημαντικό, να έχουν ναυαγοσώστη, γιατί υπάρχει κίνδυνος για τους λουομένους.

Όπως καταλαβαίνετε, ή θα καταδικάσουμε όλο το παραλιακό μέτωπο σε επιχειρηματικό μαρασμό, διότι δεν δίδεται άλλη δυνατότητα, ή θα πρέπει να ξαναδούμε λίγο τις προϋποθέσεις με βάση τις οποίες μπορούν να τοποθετηθούν αυτά τα δίχτυα.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Παπαθεοδώρου.

Παρακαλώ τον κύριο Υπουργό για την απάντησή του, για την πρωτολογία του.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Παπαθεοδώρου, το ερώτημα το οποίο έχετε καταθέσει και σύμφωνα με τα στοιχεία τα οποία περιλαμβάνονται και μάλιστα με τον τόνο που δώσατε στην εισαγωγή σας, έχει ένα θέμα αρμοδιότητας. Το ζήτημα της αδειοδότησης και της εφαρμογής των πλωτών διχτυών είναι θέμα άλλου Υπουργείου. Για άλλα ζητήματα με ρωτάτε. Εγώ θα σας απαντήσω βέβαια και γι’ αυτό. Απλώς σας ενημερώνω για τις υπόλοιπες ενέργειές σας πέρα από την ερώτηση.

Το θέμα, βέβαια, γνωρίζετε ότι έχει εισαχθεί στον κοινοβουλευτικό έλεγχο. Υπήρχε ερώτηση του κ. Παπαχριστόπουλου, αν δεν κάνω λάθος, η οποία συζητήθηκε και δεσμευτήκαμε και για κάποια μέτρα. Μου δίνετε την ευκαιρία και σας ευχαριστώ γι’ αυτό να κάνουμε έναν απολογισμό.

Υπάρχει, λοιπόν, έξαρση του φαινομένου την περίοδο 2016 - 2017 στον Κορινθιακό και στον Πατραϊκό. Σύμφωνα με τα στοιχεία που διαθέτουμε, υπάρχει αρκετή πυκνότητα σε πολλές περιοχές. Το φαινόμενο τροποποιείται από τους δυνατούς ανέμους. Μια και μιλάτε για την αντιμετώπιση, νομίζω ότι αξίζει να μιλήσουμε και για την πρόληψη και για την αντιμετώπιση. Εξάλλου θα έχουμε δευτερολογία, αν χρειαστεί να επεκτείνουμε τις απαντήσεις.

Δεν είναι ένα άγνωστο φαινόμενο στις θάλασσες της Μεσογείου. Όλοι ως λουόμενοι το έχουμε συναντήσει. Από τα στοιχεία που έχουμε ξεχωρίζουν τα φαινόμενα στην Αδριατική. Το τελευταίο δωδεκάμηνο έχουμε συλλέξει πολλά στοιχεία, γιατί μας αφορά, μας ενδιαφέρει. Το φαινόμενο επηρεάζεται από τους επικρατούντες ανέμους και τα θαλάσσια ρεύματα, αλλά επηρεάζεται πάρα πολύ και από τη βιολογία των ειδών. Γι’ αυτό δεν μπορώ να σας πω ότι είναι μόνο τεχνικό ζήτημα.

Ποιες είναι οι βασικές αιτίες σύμφωνα με την επιστημονική βιβλιογραφία; Ένα μεγάλο θέμα είναι η κλιματική αλλαγή. Τα θερμά νερά, αν θέλετε, επηρεάζουν τον πληθυσμό των μεδουσών. Ήταν σημαντικό και όχι ευχάριστο το ότι τον φετινό χειμώνα λόγω υψηλής θερμοκρασίας παρατηρήθηκαν υψηλές συγκεντρώσεις, αν δεν κάνω λάθος, στις Αλκυονίδες νήσους και είναι κάτι το οποίο δεν είχε παρατηρηθεί τα προηγούμενα χρόνια. Είναι ένα μήνυμα ότι η κλιματική αλλαγή μάς χτυπά καμπανάκι από όλες τις μεριές.

Το δεύτερο ζήτημα έχει να κάνει με τη ρύπανση. Τροφοδοτούνται οι βιοκοινωνίες και τα οικοσυστήματα των βυθών και γενικά του πελαγικού βιοσυστήματος από τις εκροές θρεπτικών, δηλαδή από τις απορροές αποβλήτων -ας το πούμε έτσι- και ανθρωπογενών δραστηριοτήτων. Είναι ένα χρόνιο πρόβλημα. Έχει να κάνει με τα χαρακτηριστικά της ανάπτυξης στην Ελλάδα. Ας το χρεώσουμε και στην κοινωνία και στην οικονομία και στην πολιτεία. Δεν υπήρχαν υποδομές αποβλήτων. Πρώτα απ’ όλα, όμως, πιστεύω ότι είναι ευθύνη της πολιτείας τα τελευταία χρόνια.

Κατά σύμπτωση, είναι δίπλα μου ο συνάδελφος με τον οποίο έχουμε ένα κοινό πρόγραμμα της τάξης του 1 δισεκατομμυρίου ευρώ, για να καλύψουμε υποδομές επεξεργασίας λυμάτων οικισμών άνω των δύο χιλιάδων κατοίκων σε όλη την Ελλάδα, διότι θέλουμε όχι μόνο να γλυτώσουμε τα πρόστιμα, αλλά να έχουμε και καθαρές και υγιείς θάλασσες.

Το τρίτο ζήτημα στο οποίο αναφέρεστε εμμέσως στην ερώτησή σας είναι οι παραλίες, οι οποίες συνδέονται με το ζήτημα. Υπάρχουν είδη τα οποία, αν θέλετε, συμμετέχουν κατά κάποιο τρόπο στην αλυσίδα ζωής των μεδουσών. Είναι θηρευτές ουσιαστικά και μας ενδιαφέρουν και συνδέονται, μάλιστα και με αποτελέσματα μεγάλων παγκόσμιων προγραμμάτων. Διότι αναφέρεστε σε ένα σημείο στο ότι το μέτρο του περιορισμού αλιείας μέσω της απαγόρευσης δεν φάνηκε να αποδίδει.

Εδώ, λοιπόν, θα ήθελα εγώ να σας πω, μιας που συζητάμε γενικά, ότι έχω τελείως διαφορετική ενημέρωση από το Υπουργείο Αγροτικής Ανάπτυξης. Επιστολή που έχει στείλει η αντίστοιχη Διεύθυνση Αλιευτικής Πολιτικής μάς ενημερώνει ότι, δυστυχώς, η Διεθνής Επιτροπή για τη Διατήρηση των Θυνοειδών και αναφερόμαστε στους τόνους στον ανατολικό Ατλαντικό και τη Μεσόγειο, το ICCAT σχέδιο, είχε διαπιστώσει μείωση των πληθυσμών που είναι θηρευτές των μεδουσών και είχε εκπονήσει και σχέδιο αποκατάστασης μέσω διαχείρισης αλιείας, το οποίο απέδωσε. Άρα υπάρχουν τεκμηριωμένες επιστημονικές προτάσεις, παγκόσμιες, όχι ελληνικές, που αποδεικνύουν ότι είναι ένα από τα εργαλεία τα οποία θα χρησιμοποιήσουμε.

Όμως, για να πάω στο δια ταύτα, εμείς δεσμευθήκαμε για ορισμένα πράγματα πέρυσι το καλοκαίρι, τα οποία εφαρμόστηκαν. Πρώτον, το σύνολο του παραγωγικού κόσμου και οι επιστήμονες είχαν τοποθετηθεί υπέρ των πλωτών διχτυών. Νομοθετήθηκαν τα πλωτά δίχτυα με δύο δικές μας νομοθετικές παρεμβάσεις. Η μία ήταν πέρυσι και η άλλη ήταν φέτος τον Φεβρουάριο. Θα συζητήσουμε για την εφαρμογή αυτού και στη συνέχεια της απάντησής μου.

Το δεύτερο είναι ότι πράγματι δεσμευθήκαμε και εντάξαμε στο δίκτυο προστατευόμενων περιοχών τον Κορινθιακό κόλπο. Είναι μία μεγάλη αλλαγή για τον Κορινθιακό κόλπο. Υπάρχει υπουργική απόφαση δική μου και του Υπουργού Αγροτικής Ανάπτυξης και πλέον εντάσσεται στο δίκτυο «NATURA».

Το τρίτο είναι ότι με τον ν.4519/2018 ιδρύθηκε φορέας διαχείρισης του Κορινθιακού κόλπου, αίτημα της αυτοδιοίκησης και των παραγωγικών φορέων εδώ και χρόνια. Μου δίνετε την ευκαιρία να πούμε ακόμα μία φορά και να μεταφέρετε και στην τοπική κοινωνία του νομού που εκπροσωπείτε, ότι υπάρχει πρόσκληση για τη στελέχωση των διοικητικών συμβουλίων των φορέων διαχείρισης προστατευόμενων περιοχών που λήγει στις 5 Μαΐου, διότι αυτοί οι φορείς θα διαχειριστούν πολύ πιο ειδικά το θέμα και των μεδουσών και των άλλων στοιχείων του θαλάσσιου οικοσυστήματος.

Το τέταρτο -που είμαστε και για αυτό ευχαριστημένοι- είναι ότι επιτέλους βρήκαμε χρηματοδότηση. Προκηρύξαμε στις 3 Οκτωβρίου του 2017, όπως είχαμε δεσμευθεί, την ειδική περιβαλλοντική μελέτη για την περιοχή του Κορινθιακού, όπου θα γίνει και οικοσυστηματική ανάλυση για να διαχειριστούμε το φαινόμενο, διότι πραγματικά με μέτρα εκ των υστέρων και -ας πούμε- κατασταλτικά δεν αντιμετωπίζεται ένα πολύ σημαντικό φυσικό φαινόμενο της βιοκοινωνίας. Το έργο αυτό κοστίζει συνολικά σε όλη την Ελλάδα 17,5 εκατομμύρια. Περιλαμβάνεται ο Κορινθιακός και εκεί, πέρα από την υποχρέωση της χώρας έναντι των ευρωπαϊκών οδηγιών, θα γίνει και ένας σχεδιασμός και της αλιείας και της τουριστικής επιχειρηματικότητας με σεβασμό, αλλά και με αλληλεξάρτηση με το φυσικό περιβάλλον.

Αυτά, λοιπόν, είναι πράγματα για τα οποία μου δώσατε την ευκαιρία να πω ότι δεσμευθήκαμε πριν από λιγότερο από έναν χρόνο και έχουν γίνει όλα. Υπάρχει, δηλαδή, το θεσμικό πλαίσιο που ζήτησαν οι επιχειρηματίες, ο φορέας, η ένταξη στην περιοχή «NATURA», η ειδική μελέτη στην περιοχή και βέβαια, υπάρχουν και οι πρωτοβουλίες με το ΕΛΚΕΘΕ, το Ελληνικό Κέντρο Θαλασσίων Ερευνών και το Υπουργείο Νησιωτικής Πολιτικής για την τοποθέτηση αυτών των φραγμάτων και για τις προδιαγραφές.

Απλώς, επειδή έχω περάσει πολύ τον χρόνο, θα συμπληρώσω κάποια τεχνικά στοιχεία για αυτά που ζητάτε και στη συνέχεια.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε.

Κύριε Παπαθεοδώρου, παρακαλώ για τη δευτερολογία σας.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Είναι γεγονός ότι το θέμα αυτό αφορά και το δικό σας Υπουργείο και το Υπουργείο Ναυτιλίας και Νησιωτικής Πολιτικής.

Αυτό που θα σας έλεγα είναι ότι, επειδή για τους επιχειρηματίες και για τους κατοίκους της περιοχής είναι το νούμερο ένα πρόβλημα της επόμενης περιόδου, υπάρχουν μεγάλες ιδιοκτησίες οι οποίες χάνονται και χάνονται από την άποψη ότι δεν υπάρχει δυνατότητα αξιοποίησής τους, θα σας έλεγα ότι πράγματι εδώ θα πρέπει να υπάρξει ένας συντονισμός για να πάμε γρήγορα.

Οι επιστήμονες τι λένε σήμερα; Δεν έχουν γίνει μελέτες. Είπατε προηγουμένως ότι θα προχωρήσουμε σε μία μελέτη. Είναι θετικό.

Όμως, για δεύτερη χρονιά, για δεύτερη θερινή περίοδο, οι επιχειρηματίες της περιοχής, αλλά και οι κάτοικοι, θα αναγκαστούν να διαχειριστούν μία κρίση που αυτή τη στιγμή είναι άνευ προηγουμένου.

Θα σας έλεγα ότι με πληροφόρησαν καταστηματάρχες της περιοχής οι οποίοι ανησυχούν για την αλλαγή των κριτηρίων έκδοσης των αδειών χρήσης αιγιαλού, ότι η Κτηματική Υπηρεσία, κύριε Υπουργέ, για να προχωρήσει στην αδειοδότηση ή στην αίτηση για την αδειοδότηση, απαιτεί από τους καταστηματάρχες, από τις επιχειρήσεις, την πλήρη εκκαθάριση της παραλίας από κάθε μόνιμη κατασκευή, ακόμη και από τις βάσεις από τις ομπρέλες που είχαν για να λειτουργούν τις επιχειρήσεις τους. Καταλαβαίνετε ότι κάτι τέτοιο όχι μόνο είναι παράλογο, αλλά είναι και ένα επιπρόσθετο κόστος για τον καταστηματάρχη 15.000 ευρώ που θα πρέπει να το αποσβέσει κατά τη διάρκεια του καλοκαιριού. Τις περισσότερες φορές, βέβαια, αυτό δεν μπορεί να γίνει.

Αυτό, λοιπόν, που λέμε σήμερα είναι το εξής: Επειδή βρισκόμαστε στην αρχή της θερινής περιόδου, νομίζω ότι είναι σκόπιμος με δική σας πρωτοβουλία ο συντονισμός των υπολοίπων συναρμόδιων Υπουργείων, έτσι ώστε τουλάχιστον να δοθεί η δυνατότητα μιας ευνοϊκής μεταχείρισης για τους επιχειρηματίες που θα θελήσουν να τοποθετήσουν προστατευτικά δίχτυα. Νομίζω ότι αυτό από τη μία πλευρά θα είναι επ’ ωφελεία του περιβάλλοντος, αλλά και από την άλλη πλευρά δεν θα τους καταδικάσει σε μία επιχειρηματική αδράνεια όλο το καλοκαίρι.

Ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ, κύριε Παπαθεοδώρου.

Ορίστε, κύριε Υπουργέ, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Είναι ιδιαίτερα θετική η εξέλιξη της συζήτησης και θα ήθελα να συμβάλω μ’ αυτά που είχαν απομείνει και απαντούν σε ορισμένες από τις δικές σας ανησυχίες.

Όταν πέρυσι για πρώτη φορά νομοθετήσαμε τη δυνατότητα να τοποθετηθούν αυτά τα επιπλέοντα δίχτυα, είχα κάνει μία ειδική συνάντηση με τον Πρόεδρο του Συνδέσμου Δήμων Κορινθιακού Κόλπου, για να ζητήσω πρώτα απ’ όλα τη διάδοση αυτής της καλής πρακτικής, την αξιολόγηση από επαγγελματίες και δήμους και το «feedback» -ας το πούμε έτσι ελληνικά- δηλαδή την ανάδραση ουσιαστικά, για να δούμε ποια είναι τα συμπεράσματα και ως προς το κόστος και ως προς την αδειοδότηση.

Είναι γεγονός ότι παρ’ ότι πέρυσι το ζητούσαν οι επιχειρηματίες και οι τουριστικές επιχειρήσεις, δεν είχαν έρθει τέτοιες καλές πρακτικές, τουλάχιστον στη γνώση τη δική μας. Γι’ αυτό τον λόγο, λοιπόν, ήδη στις 19 Απριλίου, αν δεν κάνω λάθος, ο κ. Κουρουμπλής είχε καλέσει ήδη σύσκεψη -δεν ξέρω αν ήσασταν και εσείς, υποθέτω ότι ήσασταν, γιατί ήταν και διάφορα άλλα μέλη- για το ίδιο ζήτημα, το οποίο έχει να κάνει με την εφαρμογή αυτής της πρακτικής, μιας και με τους συναδέλφους του Υπουργείου Ναυτιλίας ελέγχουμε τα της αδειοδότησης τοποθέτησης διχτυών, αναφορικά με το οποίο συμφωνώ μαζί σας ότι η δική μας συμβολή πρέπει να είναι η επιτάχυνση και η διευκόλυνση της αδειοδότησης.

Όμως, από τη μεριά μας θέλω να σας πω ότι ήδη έχω αναλάβει πρωτοβουλία και κάνουμε τεχνική έρευνα, μιας και έχουμε την ευθύνη του αντίστοιχου τομέα, για την ποιότητα και τα τεχνικά χαρακτηριστικά των διχτυών. Υπήρχε μία πληροφορία στο Υπουργείο μας ότι τα δίχτυα που χρησιμοποιούνται είναι βαριά, είναι δύσκολο να καθαριστούν και είναι ακριβά, δηλαδή είναι από υλικά που έχουν, αν θέλετε, μεγάλο κόστος.

Υπάρχει, λοιπόν, έρευνα αγοράς και θα δώσουμε μία σχετική εγκύκλιο για τεχνικές προδιαγραφές και για τον δημόσιο και για τον ιδιωτικό τομέα, γιατί έχω ακούσει ότι και αρκετές περιφέρειες προετοιμάζουν μέτρα των ΠΕΠ –το λέω για να το ακούσει ο αρμόδιος Υπουργός- για τη χρηματοδότηση αυτών των πλωτών διχτυών. Εγώ δεν έχω κανένα θέμα, θα το υποστηρίξουμε.

Άρα θα στείλουμε προτάσεις προς τις περιφέρειες και προς τις διαχειριστικές αρχές, αλλά και προς τον τουριστικό τομέα, για εναλλακτικά πλωτά μέσα, τα οποία έχουν μικρό κόστος και εύκολο καθαρισμό. Το ζητήσατε και είναι ήδη στο σχέδιό μας. Δεν θα ανακοινώσω τι έχουμε κάνει, δηλαδή με ποιες επιχειρήσεις έχουμε έρθει σε επαφή. Πάντως, κάνουμε έρευνα αγοράς στη χώρα μας, γιατί είναι σημαντικό να είναι από την τοπική παραγωγή και να την ενισχύσουμε. Όμως, θα βγει εγκύκλιος γι’ αυτό.

Όμως, πρέπει να σας πω το εξής: Αν κάποιος θα ήθελε με μία οικοσυστηματική μελέτη να αντιμετωπίσει το θέμα, θα έπρεπε να έχει ξεκινήσει περίπου πέντε χρόνια πριν, για να προλάβει να κάνει την παρατήρηση. Εμείς, προφανώς από πέρυσι, όπως δεσμευθήκαμε, την ξεκινήσαμε. Βρήκαμε χρηματοδότηση τον Οκτώβριο και την προκηρύξαμε.

Όμως, κύριε Παπαθεοδώρου, αυτό δεν έχει να κάνει με τη διαχείριση του αιγιαλού. Θα μου επιτρέψετε εδώ να πω και κάτι παραπάνω. Υπήρχαν περιστατικά στη χώρα μας, όπου επιχειρήσεις του τουριστικού τομέα είχαν τοποθετήσει ομπρέλες και καθίσματα, όχι απλώς χωρίς αδειοδότηση, αλλά και πακτωμένα. Ένα τέτοιο παράδειγμα πρόσφατα είχαμε και στον Σχοινιά, σε προστατευόμενη περιοχή στο Εθνικό Πάρκο Σχοινιά - Μαραθώνα.

Από πέρυσι έχουμε βγάλει υπουργική απόφαση για πρώτη φορά για τη μίσθωση παραλιών, που περιλαμβάνει επιτέλους τα κριτήρια της «NATURA» και ετοιμάζουμε νόμο με το Υπουργείο Οικονομικών για τον αιγιαλό, για να λύσουμε τα ζητήματα αυτά και για να ενισχύσουμε και την επιχειρηματικότητα που πρέπει να είναι υγιής. Στις περιοχές «NATURA», επειδή είναι λίγο πιο αυστηρές οι προδιαγραφές, είναι παράνομα κάποια από τα ομπρελοκαθίσματα, ενώ σε κάποιους δήμους έγιναν οι διαγωνισμοί.

Θέλω, λοιπόν, να σας πω ότι δεν επιτρέπεται σε περιοχές προστατευόμενες να πακτώνονται τα ομπρελοκαθίσματα στην ακτή. Αυτό δεν επιτρέπεται. Και καλά έκαναν και τα καθάρισαν, διότι πρέπει να είναι μεταφερόμενα και προσωρινά. Δεν μπορούν να μένουν τη χειμερινή περίοδο, γιατί προσβάλλουν και το οικοσύστημα και τις αμμοθίνες και πιθανόν κάποια άλλα στοιχεία του οικοσυστήματος. Δεν τα γνωρίζω όλα σε όλη την Ελλάδα. Αλλά αυτό μου δώσατε την ευκαιρία να το πω.

Αυθαίρετες, λοιπόν, ομπρέλες, βάσεις και κατασκευές πρέπει να αποσύρονται. Υπάρχει η διαδικασία πλέον για να μπορεί και ο ιδιωτικός τομέας και οι δήμοι να κάνουν τις απαραίτητες μισθώσεις. Θα υπάρχει νόμος του αιγιαλού φέτος με το Υπουργείο Οικονομικών. Είναι μία άλλη ερώτηση, αλλά, μιας και τα είπατε, να τα λύσουμε. Θα υπάρχει εγκύκλιος από εμάς για ελαφριά, φθηνά δίχτυα και προς τις περιφέρειες και τον τουριστικό τομέα και παρέμβαση για την αδειοδότηση στο Υπουργείο Ναυτιλίας. Το έχουν ήδη κάνει οι συνάδελφοι. Εγώ τους ρώτησα. Όμως, να σας το απαντήσουν οι ίδιοι, γιατί δεν είναι σωστό να μπω στο πεδίο άλλου Υπουργείου.

Ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κύριο Υπουργό.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, μπορώ να έχω τον λόγο για τριάντα δευτερόλεπτα;

**ΠΡΟΕΔΡΕΥΩΝ (Δημήτριος Καμμένος):** Ορίστε, κύριε Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κύριε Υπουργέ, λάβετε υπ’ όψιν σας κάτι: Είναι σωστό αυτό το οποίο αναφέρετε για τη διαδικασία. Από την Ακράτα μέχρι την Κυλλήνη υπάρχουν τέσσερις υπάλληλοι για να ελέγξουν όλες αυτές τις διαδικασίες. Μόνο τέσσερις! Αυτό τι σημαίνει; Ότι θα τελειώσουν του χρόνου τα Χριστούγεννα.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Στο Υπουργείο Ναυτιλίας αναφέρεστε, αλλά δεν θα γίνει έτσι.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ωραία.

Δεύτερον, απαντώ στην ερώτησή σας: Πράγματι έγινε σύσκεψη στο Υπουργείο Ναυτιλίας. Και νομίζω ότι αυτό θα πρέπει να το ξέρετε.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Το ξέρω.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Έχετε δίκιο, λοιπόν. Εκλήθησαν μόνο οι Βουλευτές του ΣΥΡΙΖΑ. Πιστεύω ότι οι τσούχτρες δεν είναι ΣΥΡΙΖΑ!

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Όχι βέβαια.

**ΠΡΟΕΔΡΕΥΩΝ (Δημήτριος Καμμένος):** Κύριε Παπαθεοδώρου, είναι ροζ. Θα θέλουμε και ειδικά δίχτυα, άμα είναι ΣΥΡΙΖΑ ή ΑΝΕΛ ή ΠΑΣΟΚ.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Με ρώτησαν πάρα πολλοί κάτοικοι και επιχειρηματίες: «Καλά, πήγαν οι τρεις Βουλευτές του ΣΥΡΙΖΑ Αχαΐας. Οι υπόλοιποι γιατί δεν πήγαν;». Και τους είπα τότε, χαριτολογώντας: «Πρέπει να είναι και οι τσούχτρες ΣΥΡΙΖΑ, γι’ αυτό πήγαν».

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ. Ευθυμήσαμε. Ο κ. Χαρίτσης δεν θα επιδοτεί τα δίχτυα.

**ΣΩΚΡΑΤΗΣ ΦΑΜΕΛΛΟΣ (Αναπληρωτής Υπουργός Περιβάλλοντος και Ενέργειας):** Η μόνη διευκρίνιση είναι ότι ήταν εκπρόσωποι πρωτοβάθμιας, δευτεροβάθμιας αυτοδιοίκησης και του Ελληνικού Κέντρου Θαλασσίων Ερευνών, γιατί ήταν και το Πράσινο Ταμείο. Από εκεί και μετά, κύριε Παπαθεοδώρου, στο τεχνικό, πράγματι, θα παρέμβουμε.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ.

Προχωρούμε στις επόμενες δύο επίκαιρες ερωτήσεις όπου θα απαντήσει ο Αναπληρωτής Υπουργός Οικονομίας και Ανάπτυξης κ. Αλέξανδρος Χαρίτσης.

Πρώτα θα συζητηθεί η τρίτη με αριθμό 1261/6-3-2018 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου (Τάσου) Δημοσχάκη προς τον Υπουργό Οικονομίας και Ανάπτυξης, με θέμα: «Βιωσιμότητα του Εργοστασίου της Ελληνικής Βιομηχανίας Ζάχαρης της Ορεστιάδας».

Κύριε Δημοσχάκη, έχετε τον λόγο για την πρωτολογία σας.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, τα τελευταία τρία χρόνια της διακυβέρνησής σας αλλάξατε πέντε φορές το διοικητικό συμβούλιο της Ελληνικής Βιομηχανίας Ζάχαρης με όλες τις συνέπειες. Αυτό αποτελεί ιστορικό ρεκόρ.

Τον Σεπτέμβριο του 2017 αλλάξατε το τελευταίο διοικητικό συμβούλιο και μάλιστα σε μία περίοδο που ήδη είχε ξεκινήσει η καμπάνια, είχαν προσληφθεί οι εποχιακοί υπάλληλοι και καθυστέρησε, διότι δεν υπήρξε αρμόδιος, προκειμένου να υπογράψει για την αγορά των καυσίμων, με αποτέλεσμα να πάει πίσω και να έχουμε μεγάλη καταστροφή σε ό,τι αφορά τα τεύτλα, τα οποία καλλιεργήθηκαν και δυστυχώς παραμένουν ασυγκόμιστα εξαιτίας του καιρικού φαινομένου μέχρι σήμερα. Θα τους αποζημιώσετε;

Επίσης, θα ήθελα να σας ενημερώσω, αν και το γνωρίζετε καλώς: Πληρώσατε το 35% μέχρι τέλος του έτους. Δυστυχώς, κανένα ευρώ από αυτά δεν μπήκε στο ταμείο των τευτλοπαραγωγών, αλλά στα έξοδά τους. Το υπόλοιπο 65% συμφωνήθηκε να καταβληθεί μετά από τη Συνεταιριστική Τράπεζα. Στο πλαίσιο, όμως, της υπογραφής δανείου από τον κάθε ενδιαφερόμενο με την εγγύηση της Ελληνικής Βιομηχανίας Ζάχαρης αποτελούν και αυτά παγκόσμια πρωτοτυπία και τα ζουν οι άνθρωποί μας για πρώτη φορά. Φυσικά, είναι επόμενο να υπάρχει και τρόμος και φόβος και ανησυχία.

Θα ήθελα ακόμη να σας ενημερώσω ότι οι τευτλοκαλλιεργητές του Έβρου και της Ροδόπης δήλωσαν ότι θα προβούν σε καλλιέργεια δεκατεσσάρων χιλιάδων στρεμμάτων. Δυστυχώς, όμως, όταν ξεκινήσατε να δίνετε τον τευτλόσπορο στη λοιπή χώρα, δηλαδή στη Θεσσαλία, στη Μακεδονία, στη Στερεά Ελλάδα, στην Κωπαΐδα, εξαιρέσατε τον Έβρο και τη Ροδόπη. Αυτό είχε αποτέλεσμα να δηλώσουν δέκα χιλιάδες στρέμματα σε ό,τι αφορά τη λοιπή χώρα, στον δε Έβρο πήραν σπόρο μόνο για δύο χιλιάδες διακόσια στρέμματα.

Επίσης, και στη λοιπή περιοχή δώσατε τον τευτλόσπορο στο τέλος της καλλιεργητικής περιόδου. Όμως, και στη δική μας, η οποία είναι όψιμη, επίσης, δώσατε την τελευταία στιγμή, με αποτέλεσμα να μην υπάρχει αυτή τη στιγμή σχεδίαση σποράς πολλών χιλιάδων στρεμμάτων και να δημιουργείται η αγωνία αν θα λειτουργήσουν τα εργοστάσια.

Κατόπιν των ανωτέρω, κύριε Πρόεδρε, ερωτώ τον κύριο Υπουργό -και για λόγους ιστορικούς, μάλιστα, αναφέρω ότι παρακολουθούν τη σημερινή συζήτηση και οι δύο συνάδελφοί μου, οι κυβερνητικοί, από τον Έβρο, κάτι που δείχνει το ενδιαφέρον όλου του Νομού- τα εξής:

Πρώτον, μέσα από αυτό το αποτυχημένο σχέδιο ποια είναι η σχεδίασή σας για την Ελληνική Βιομηχανία Ζάχαρης, ποια εργοστάσια από αυτήν την Βιομηχανία θα λειτουργήσουν;

Δεύτερον, θα αποζημιώσετε τους πενήντα περίπου τευτλοκαλλιεργητές, που τα τεύτλα τους έχουν παραμείνει ασυγκόμιστα και αυτή τη στιγμή σαπίζουν μέσα στον κάμπο και μέσα στα χωράφια τους;

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Σας ευχαριστώ πολύ, κύριε Δημοσχάκη.

Παρακαλώ, κύριε Υπουργέ, έχετε τον λόγο για την πρωτολογία σας.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Κύριε Δημοσχάκη, θα μου επιτρέψετε να ξεκινήσω με την παρατήρηση ότι κάνετε ένα μεθοδολογικό λάθος -επιτρέψτε μου να σας πω- χρησιμοποιείτε το δεύτερο πληθυντικό: «κάνετε», «δείχνετε», κ.λπ..

Θα πρέπει να ενθυμείστε ότι η Ελληνική Βιομηχανία Ζάχαρης δεν ανήκει πλέον εδώ και χρόνια στο ελληνικό δημόσιο. Θα πρέπει να γνωρίζετε ότι μέσα από αυτήν την διαδικασία, η οποία έγινε πριν από χρόνια, επί κυβερνήσεων της σημερινής Αντιπολίτευσης, πώλησης της Αγροτικής Τράπεζας, η Ελληνική Βιομηχανία Ζάχαρης δεν ανήκει στο ελληνικό δημόσιο. Και γιατί το λέω αυτό; Αυτό το λέω γιατί, δυστυχώς, έχουμε χάσει τη δυνατότητα –επειδή μιλήσατε και για τις διοικήσεις κ.λπ.- να ασκήσουμε απευθείας στρατηγική, να μπορέσουμε να ελέγξουμε ακριβώς την πορεία αυτού του ομίλου απευθείας ως ελληνικό κράτος. Υπάρχουν πάρα πολλοί εμπλεκόμενοι σ’ αυτή την ιστορία, το γνωρίζετε πάρα πολύ καλά, είναι ένα πάρα πολύ σύνθετο θέμα, το οποίο μάλιστα γίνεται ακόμα πιο σύνθετο δεδομένου του διεθνούς πλαισίου.

Και μιας και μιλάω για το διεθνές πλαίσιο να σας ενημερώσω, εάν δεν το γνωρίζετε, ότι το τελευταίο διάστημα, τους τελευταίους μήνες, σε ευρωπαϊκό επίπεδο, η υπερπαραγωγή της ζάχαρης σε συνδυασμό με την κατάργηση των quota, των ποσοστώσεων, τον Οκτώβριο του 2017 οδήγησε σε μία κατακρήμνιση της διεθνούς τιμής της ζάχαρης. Αυτό βεβαίως, αν θέλετε, ευνοεί τις μεγάλες βιομηχανίες διεθνώς, οι οποίες είναι εύρωστες οικονομικά και μπορούν να αντεπεξέλθουν σε αυτήν την μείωση της τιμής, δημιουργεί πολύ μεγάλο πρόβλημα στις οικονομικά αδύναμες επιχειρήσεις, όπως είναι η Ελληνική Βιομηχανία Ζάχαρης. Σε αυτό, λοιπόν, το ασφυκτικό πλαίσιο καλείται η Ελληνική Βιομηχανία Ζάχαρης -και με τη δική μας υποστήριξη στον βαθμό του εφικτού- δεδομένου αυτού του σύνθετου, αν θέλετε, δύσκολου ιδιοκτησιακού πλαισίου μέσα στο οποίο καλούμαστε να λειτουργήσουμε.

Εμείς, από την πρώτη στιγμή δεσμευτήκαμε ότι η Ελληνική Βιομηχανία Ζάχαρης θα παραμείνει ζωντανή, θα παραμείνει ενεργή, θα παραμείνει παραγωγική και αυτό το πράξαμε με πάρα πολύ μεγάλες δυσκολίες, αποκρούοντας και σχέδια τα οποία ήθελαν να οδηγήσουν σε διάλυση την Ελληνική Βιομηχανία Ζάχαρης.

Να ενημερώσω, λοιπόν, σε σχέση και με τα ερωτήματα τα οποία θέτετε, ότι μετά από μία πολύ μεγάλη προσπάθεια, μετά από αθόρυβη δουλειά, μετά από συνεργασία με τη διοίκηση, με την πιστώτρια τράπεζα, με τον εκκαθαριστή που διαθέτει τις μετοχές της επιχείρησης, δεν τις διαθέτουμε εμείς, μετά από συνεργασία με τους αγρότες και με τους εργαζόμενους έχουμε φτάσει στο σημείο σήμερα να έχουν αποπληρωθεί –και ενημερώνω και το Σώμα γι’ αυτό- περίπου εννέα από τα δέκα εκατομμύρια, που ήταν η συνολική οφειλή προς τους αγρότες για την καλλιεργητική περίοδο του 2017. Προχωρά ομαλά αυτή η διαδικασία.

Όπως, επίσης, προχωρά και η νέα καμπάνια -στον βαθμό βεβαίως του εφικτού και δεδομένων των δυσκολιών-, καθώς δόθηκαν σπόροι στους παραγωγούς οι οποίοι εξεδήλωσαν ενδιαφέρον, για να προχωρήσουν σε νέα καλλιέργεια.

Εγώ δεν θα ωραιοποιήσω την κατάσταση, κύριε Δημοσχάκη. Οι αριθμοί είναι πάρα πολύ δύσκολοι. Οι αριθμοί, θα έλεγα, είναι δραματικοί. Παρ’ όλα αυτά, εκπονήθηκε ένα σχέδιο, το οποίο θεωρούμε ότι δίνει διέξοδο στην Ελληνική Βιομηχανία Ζάχαρης για την επόμενη ημέρα. Και τι εννοώ με αυτό; Το σχέδιο της εξεύρεσης στρατηγικού επενδυτή, ο οποίος θα μπορέσει να χρηματοδοτήσει με νέα κεφάλαια την Ελληνική Βιομηχανία Ζάχαρης, να αντιμετωπίσει τις υποχρεώσεις του παρελθόντος, υποχρεώσεις οι οποίες, υπενθυμίζω, προς την πιστώτρια τράπεζα έχουν ανέλθει πλέον στα 165 εκατομμύρια ευρώ, μετά από τον τρόπο με τον οποίο έγινε η διαχείριση όλα τα προηγούμενα χρόνια.

Υπενθυμίζω, επίσης, ότι, αυτή τη στιγμή που μιλάμε, παλαιότερες διοικήσεις, που διορίστηκαν από τις προηγούμενες κυβερνήσεις μέχρι το 2014, βρίσκονται στον εισαγγελέα για φαινόμενα διαφθοράς που φτάνουν το ύψος των 52 εκατομμυρίων ευρώ. Αυτά είναι τα φαινόμενα τα οποία μας οδήγησαν στη σημερινή κατάσταση της Ελληνικής Βιομηχανίας Ζάχαρης.

Μπορώ, λοιπόν, να ανακοινώσω και πάλι στο Σώμα ότι βρίσκονται σε πολύ προχωρημένο στάδιο οι διαπραγματεύσεις με τον συγκεκριμένο στρατηγικό επενδυτή. Το επόμενο διάστημα, τις επόμενες μέρες, τις επόμενες εβδομάδες, νομίζω, θα είναι η διοίκηση της Ελληνικής Βιομηχανίας Ζάχαρης σε θέση να ανακοινώσει την επιτυχή ολοκλήρωση αυτής της συμφωνίας.

Για το θέμα των ασυγκόμιστων τεύτλων, να πω ότι η ενημέρωση που έχουμε από τη διοίκηση είναι ότι έχει ήδη ξεκινήσει η εξαγωγή τους και οι παραγωγοί θα αποζημιωθούν. Γίνεται συνεννόηση μεταξύ της διοίκησης της επιχείρησης με τον ΕΛΓΑ, για να προχωρήσει η σχετική αποζημίωση.

Και μια πολύ γρήγορη κουβέντα σε σχέση με το εργοστάσιο της Ορεστιάδας, στο οποίο αναφερθήκατε στην επίκαιρη ερώτησή σας. Κοιτάξτε, για να είμαστε ξεκάθαροι μεταξύ μας και για να μην ξανασυζητάμε πράγματα τα οποία πλήγωσαν την Ελληνική Βιομηχανία Ζάχαρης, όπως και συνολικά την ελληνική βιομηχανία τα προηγούμενα χρόνια, η Ελληνική Βιομηχανία Ζάχαρης είναι ένας όμιλος. Η λύση την οποία εμείς καλούμαστε να βρούμε για την Ελληνική Βιομηχανία Ζάχαρης αφορά το σύνολο του ομίλου. Οι προσπάθειες οι οποίες έγιναν, λοιπόν, ήταν για τη βιωσιμότητα του ομίλου, μέσα στον οποίο περιλαμβάνεται και το εργοστάσιο της Ορεστιάδας. Οι προτάσεις οι οποίες κατατέθηκαν για την είσοδο στρατηγικού επενδυτή στον όμιλο αφορούν το σύνολο του ομίλου. Δεν αφορούν συγκεκριμένο εργοστάσιο. Εγώ δεν έχω υπ’ όψιν μου -αν εσείς έχετε, να με ενημερώσετε- αντίστοιχη πρόταση.

Προχωράμε, λοιπόν, στην εκπόνηση επιχειρησιακού σχεδίου για τη βιωσιμότητα του συνόλου του ομίλου, στο οποίο θα περιλαμβάνεται βεβαίως και ένα πολύ σημαντικό περιουσιακό στοιχείο, που είναι το εργοστάσιο της Ορεστιάδας, το οποίο μέσα από αυτή τη συμφωνία θα λειτουργήσει και τα επόμενα χρόνια.

Ως προς το θέμα της ΚΑΠ, για να μην αφήσω και κάποιο ερώτημα αναπάντητο, παρ’ ότι βεβαίως είναι στο χαρτοφυλάκιο άλλου Υπουργείου, όπως γνωρίζετε, του Υπουργείου Αγροτικής Ανάπτυξης, να πω ότι φέτος η επιδότηση αυξήθηκε σημαντικά και έφτασε στα 73 ευρώ το στρέμμα. Βεβαίως, όταν λέμε ότι θέλουμε διατήρηση της τευτλοκαλλιέργειας, θέλουμε ενίσχυση της τευτλοκαλλιέργειας τα επόμενα χρόνια. Αυτό θα αποτελέσει και μέρος της διεκδίκησης της χώρας για τη νέα ΚΑΠ, που συζητείται αυτή τη στιγμή σε ευρωπαϊκό επίπεδο.

**ΠΡΟΕΔΡΕΥΩΝ (Δημήτριος Καμμένος):** Κύριε Υπουργέ, να συνεχίσετε, παρακαλώ, στη δευτερολογία σας.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Βεβαίως. Σταματώ εδώ. Αν υπάρχουν και νέα ερωτήματα, θα απαντήσω στη δευτερολογία μου.

**ΠΡΟΕΔΡΕΥΩΝ (Δημήτριος Καμμένος):** Ευχαριστώ πολύ.

Κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κατ’ αρχάς, δεν μίλησα για την ιδιοκτησία. Ομιλώ ότι ως Υπουργείο είσαστε το επισπεύδον Υπουργείο και το υπεύθυνο.

Σε ό,τι αφορά τη γενικότερη τοποθέτησή σας, θα ήθελα να λάβετε υπ’ όψιν ότι οι Εβρίτες είναι πληγωμένοι και ενοχλημένοι. Συμβαίνουν πολλά πράγματα στον Έβρο, τα οποία πραγματικά μας πειράζουν. Και ένα επιπλέον πρόβλημα θα δημιουργήσει ακόμα περισσότερο ζοφερό κλίμα. Η ψυχολογία τους δεν βρίσκεται στην καλύτερη κατάσταση.

Το εργοστάσιο, που είναι πλησίον των συνόρων, έχει τον συμβολισμό του. Σας μεταφέρω την αγωνία των τευτλοπαραγωγών, που είναι αναμενόμενη, γιατί δεν ξέρουν τι τους ξημερώνει. Δέχτηκαν κι άλλα χτυπήματα αυτόν τον καιρό, εξαιτίας των καιρικών φαινομένων, με αποτέλεσμα να έχουμε και πλημμυρικά φαινόμενα και η σοδειά τους να βρίσκεται κάτω από το νερό.

Αντιλαμβάνεστε ότι έχουμε ιδιαίτερα προβλήματα. Έχουν καταστραφεί ολοσχερώς ορισμένες καλλιέργειες. Έχουν υποστεί σημαντικές οικονομικές ζημιές. Μέχρι τώρα έχουμε ανέξοδες υποσχέσεις.

Κύριε Υπουργέ, έχετε μια μεγάλη εμπειρία, διότι οι φίλοι σας σας κατατάσσουν στην κατηγορία του καλού οικονομολόγου και αυτή τη στιγμή δοκιμάζεστε να πάρετε σωστές αποφάσεις και για την Ελληνική Βιομηχανία Ζάχαρης αλλά και για την Ορεστιάδα και για τον νομό μας, για τη Θράκη. Εμείς θέλουμε να αξιοποιηθεί στο έπακρον αυτό το εργοστάσιο και θα πρέπει να ελέγξετε και ενδεχόμενες δραστηριότητες άλλες από τον σκοπό για τον οποίο μέχρι σήμερα χρησιμοποιείται.

Βέβαια, έχουμε δίπλα και ένα Πανεπιστήμιο, το Αγροτικής Ανάπτυξης, το οποίο «κουμπώνει» μ’ αυτό το εργοστάσιο. Θα ήταν ευχής έργον να αξιοποιηθεί η επιστήμη, διότι πάντα θα έχει προσθετική αξία και για τον τόπο, αλλά και για το αντικείμενο.

Το τελευταίο διάστημα ψάχνετε για επενδυτές, όπως προείπατε, και έχουμε δει αρκετά δημοσιεύματα από τον Τύπο και όχι μόνο. Μπορείτε να μας πείτε ποιοι είναι αυτοί; Είναι στην Ελλάδα; Είναι στο εξωτερικό; Από ποια χώρα προέρχονται; Είναι φερέγγυα η εταιρεία, αν αναλάβει ένα τέτοιο μεγάλο κόστος και μια τόσο μεγάλη ευθύνη; Σε περίπτωση που μπει ο στρατηγικός επενδυτής, ποια θα είναι η τύχη των μονίμων υπαλλήλων και των εποχιακών υπαλλήλων, καθώς και των περιουσιακών στοιχείων όλων των εργοστασίων αλλά και των λοιπών ακινήτων; Έχετε σκεφτεί να λειτουργήσει το Εργοστάσιο Ζάχαρης Ορεστιάδος με άλλη μορφή, για παράδειγμα, στο πλαίσιο του ΟΤΑ, και όχι μόνο, γιατί έχει εκδηλωθεί ενδιαφέρον σε τοπικό επίπεδο από θεσμικούς παράγοντες του τόπου αλλά και της χώρας;

Ο Έβρος, κύριε Υπουργέ, πρέπει να βρίσκεται εκ μέρους της Κυβέρνησης και κάθε κυβέρνησης πάντα στις προτεραιότητες και όχι μόνο μια φορά τον χρόνο, διότι ο ίδιος ο Πρωθυπουργός, ευρισκόμενος στην Κομοτηνή στο πλαίσιο του Περιφερειακού Συμβουλίου, είχε δεσμευθεί ότι θα συνεχίσει να λειτουργεί η Ελληνική Βιομηχανία Ζάχαρης και το αντίστοιχο δικό μας εργοστάσιο. Νομίζω ότι μ’ αυτή τη γενικότερη τοποθέτηση θα πρέπει κάθε πρωί, όταν σηκώνεται ο κάθε Υπουργός, να σκέφτεται τι θα πράξει για τον Έβρο και για τα νησιά. Εκεί είναι οι ασπίδες του έθνους, εκεί είναι η προστασία της πρωτεύουσας και θα πρέπει να είστε γενναιόδωροι και γενναίοι στις αποφάσεις σας και να μη νιώθουμε ότι είμαστε εγκαταλελειμμένοι.

Αυτό είναι το κλίμα το οποίο σας μεταφέρω, αυτό είναι το κλίμα το οποίο σας μεταφέρει και η παρουσία των δύο συναδέλφων μου, των κυβερνητικών Βουλευτών του Νομού Έβρου.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Δημοσχάκη.

Κύριε Υπουργέ, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ευχαριστώ, κύριε Πρόεδρε.

Κύριε Δημοσχάκη, στη δευτερολογία σας ουσιαστικά ανοίξατε τη «βεντάλια» της συζήτησης και μιλήσατε συνολικότερα για τα θέματα του Έβρου και της Θράκης. Εγώ είμαι στη διάθεσή σας, εφόσον το θέλετε, να καταθέσετε μια ερώτηση συνολικά για τις παρεμβάσεις που κάνουμε για τα ζητήματα του Έβρου και πολύ ευχαρίστως να σας απαντήσω.

Θα πω μόνο δύο πράγματα, γιατί όντως είναι πολύ σημαντικό το θέμα. Γνωρίζουμε τις ιδιαιτερότητες της περιοχής κι εγώ προσωπικά έχω επισκεφθεί την περιοχή. Έχουμε μιλήσει με τους τοπικούς φορείς. Ξέρουμε πραγματικά τις δυσκολίες και τις αγωνίες που περνάνε.

Επειδή, λοιπόν, οι καιροί είναι δύσκολοι και δεν αρκεί σε επίπεδο ρητορείας να εκφράζουμε, αν θέλετε, την αλληλεγγύη και την υποστήριξή μας, εμείς προχωρήσαμε το τελευταίο διάστημα, τους τελευταίους μήνες, στη χρηματοδότηση δύο πάρα πολύ σημαντικών έργων για τον Νομό του Έβρου, για την περιοχή σας, το τελωνείο στους Κήπους και την επέκταση του λιμανιού της Αλεξανδρούπολης. Νομίζω ότι είναι δύο παρεμβάσεις πάρα πολύ κρίσιμες, οι οποίες, εξ όσων γνωρίζω και από την επικοινωνία που έχω, έχουν τύχει και πολύ θετικής ανταπόκρισης από τους ίδιους τους κατοίκους και τους τοπικούς φορείς της περιοχής.

Ας επανέλθουμε στο ζήτημα της Ελληνικής Βιομηχανίας Ζάχαρης.

Τους τελευταίους μήνες ακολουθήθηκε μια πρότυπη, θα έλεγα, διαδικασία, σύμφωνα με διεθνείς προδιαγραφές, για την εξεύρεση στρατηγικού επενδυτή. Προφανώς και για λόγους εμπιστευτικότητας εγώ δεν είμαι αυτή τη στιγμή σε θέση να σας απαντήσω σε σχέση με την ταυτότητα ή το σχέδιο του επενδυτή.

Αυτό που έχει, όμως, σημασία είναι ότι έγινε μια δουλειά η οποία δυστυχώς δεν είχε γίνει όλα τα προηγούμενα χρόνια, κάτι το οποίο θα έπρεπε να έχει εξεταστεί κι από τις προηγούμενες κυβερνήσεις εδώ και πολλά χρόνια, πριν φτάσει η Ελληνική Βιομηχανία Ζάχαρης στο μη περαιτέρω. Δεν είχε γίνει αυτή η δουλειά. Αυτή η δουλειά γίνεται τώρα, έτσι ώστε να εξευρεθούν οι πόροι, να εξευρεθούν τα κεφάλαια, για να μπορέσει να παραμείνει η Ελληνική Βιομηχανία Ζάχαρης ζωντανή.

Κύριε Δημοσχάκη, είναι μια υπόθεση που μας έχει απασχολήσει πάρα πολύ. Μας έχει βασανίσει πάρα πολύ τα τελευταία χρόνια η ιστορία της Ελληνικής Βιομηχανίας Ζάχαρης, γιατί είναι πράγματι μια πάρα πολύ κρίσιμη βιομηχανία. Είναι η μεγαλύτερη βιομηχανία που συνδέεται με τον πρωτογενή τομέα, με τον αγροτικό κόσμο της χώρας μας και κυρίως της βόρειας Ελλάδας, της κεντρικής Μακεδονίας και της Θράκης.

Να λέμε στους πολίτες την αλήθεια. Η αλήθεια είναι ότι η κατάσταση είναι πολύ δύσκολη. Η αλήθεια είναι ότι έγινε μια πολύ σημαντική συστηματική προσπάθεια, με τη συνεργασία όλων των εμπλεκόμενων και σε διαρκή επικοινωνία και με τους εργαζόμενους και με τους αγρότες, για να αντιμετωπίσουμε αυτή την πολύ δύσκολη κατάσταση. Τόσο ως προς την αποπληρωμή των οφειλών, τόσο ως προς τη νέα καλλιέργεια, ως προς τη λειτουργία των εργοστασίων η προσπάθεια αυτή μέχρι σήμερα αποδίδει καρπούς. Η Ελληνική Βιομηχανία Ζάχαρης παραμένει ζωντανή.

Σας υπενθυμίζω ότι το 2015 τα εργοστάσια ήταν κλειστά, όταν παραλάβαμε εμείς, και με την έλευση στρατηγικού επενδυτή νομίζω ότι πλέον η Ελληνική Βιομηχανία Ζάχαρης αποκτά προοπτική και για το μέλλον.

Αυτό το οποίο κληθήκαμε τελικά να κάνουμε μέσα σ’ αυτό το ασφυκτικό πλαίσιο στο οποίο καλούμαστε να λειτουργήσουμε ήταν να τετραγωνίσουμε τον κύκλο, κύριε Δημοσχάκη. Αυτό ακριβώς κάνουμε και έτσι θα μπορέσουμε και για την Ορεστιάδα, αλλά και για το σύνολο των περιουσιακών στοιχείων της Ελληνικής Βιομηχανίας Ζάχαρης και στην κεντρική Μακεδονία, στην Ημαθία, στη Θεσσαλία, στη Λάρισα και στις Σέρρες, να τη σώσουμε, να την ανορθώσουμε και να παίξει τον ρόλο που της αναλογεί τα επόμενα χρόνια για τον πρωτογενή τομέα και για τη βιομηχανία στη χώρα μας.

Σας ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κύριο Υπουργό.

Να πούμε ότι το 2015 δώσαμε 34 εκατομμύρια από τον εκκαθαριστή. Είχα ασχοληθεί κι εγώ πολύ για να σωθεί η Ελληνική Βιομηχανία Ζάχαρης το 2015, όταν αναλάβαμε.

Θέλω να κάνω δύο ανακοινώσεις προς το Σώμα.

Η πρώτη ανακοίνωση αφορά επιστολή του συναδέλφου κ. Γεώργιου Κατσιαντώνη προς τον Πρόεδρο της Βουλής των Ελλήνων, με την οποία γνωστοποιεί την ανεξαρτητοποίησή του από την Κοινοβουλευτική Ομάδα της Ένωσης Κεντρώων και η οποία θα καταχωριστεί στα Πρακτικά της σημερινής συνεδρίασης.

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 74)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Καμμένος):** Επίσης, θα ήθελα να ανακοινώσω στο Σώμα ότι η Διακομματική Κοινοβουλευτική Επιτροπή για το Δημογραφικό, που έχει συσταθεί στις 22-5-2017, σύμφωνα με τα άρθρα 44 και 45 του Κανονισμού της Βουλής και για την οποία η Ολομέλεια της Βουλής έχει ορίσει προθεσμία υποβολής της έκθεσής της την 30ή Απριλίου 2018, ζητεί παράταση της λειτουργίας της, μέχρι το τέλος των εργασιών της Γ΄ Συνόδου της ΙΖ΄ Περιόδου.

Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Συνεπώς το Σώμα συνεφώνησε ομοφώνως.

Η έκτη με αριθμό 1523/18-4-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Περιβάλλοντος και Ενέργειας, με θέμα: «Ανατροπή φορτηγού στη Χαλκιδική», δεν θα συζητηθεί λόγω κωλύματος του κυρίου Βουλευτού.

Η πρώτη με αριθμό 1547/24-4-2018 επίκαιρη ερώτηση πρώτου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Ναυτιλίας και Νησιωτικής Πολιτικής, με θέμα: «Κατασκευές εντός περιοχών δικαιοδοσίας των φορέων διοίκησης και εκμετάλλευσης λιμένων», δεν θα συζητηθεί λόγω κωλύματος του Υπουργού Ναυτιλίας και Νησιωτικής Πολιτικής κ. Παναγιώτη Κουρουμπλή. Αιτία, ανειλημμένες υποχρεώσεις.

Η τέταρτη με αριθμό 1540/23-4-2018 επίκαιρη ερώτηση πρώτου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγούπρος τον Υπουργό Ναυτιλίας καιΝησιωτικής Πολιτικής, με θέμα: «Τούρκοι διενεργούν λαθρεμπόριο καπνού εντός των ελληνικών χωρικών υδάτων», δεν θα συζητηθεί λόγω κωλύματος του Υπουργού Ναυτιλίας και Νησιωτικής Πολιτικής, κ. Παναγιώτη Κουρουμπλή. Αιτία, ανειλημμένες υποχρεώσεις.

Η πέμπτη με αριθμό 1522/18-4-2018 επίκαιρη ερώτηση πρώτου κύκλου του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ.Δημητρίου Καμμένου προς τον ΥπουργόΝαυτιλίας και Νησιωτικής Πολιτικής, με θέμα: «Κατασκευές εντός αλλά και εκτός περιοχών δικαιοδοσίας των φορέων διοίκησης και εκμετάλλευσης λιμένων», δεν θα συζητηθεί λόγω κωλύματος του Υπουργού Ναυτιλίας και Νησιωτικής Πολιτικής, κ. Παναγιώτη Κουρουμπλή. Αιτία, ανειλημμένες υποχρεώσεις.

Προχωράμε στη δεύτερη με αριθμό 1792/4-12-2017 ερώτηση του κύκλου των αναφορών και ερωτήσεων του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον Υπουργό Οικονομίας και Ανάπτυξης, με θέμα: «Πορεία Προγράμματος Διασυνοριακής Συνεργασίας “INTERREG” Ελλάδας – Ιταλίας (2014 - 2020) ως προς τον Δήμο Παξών».

Παρακαλώ, κύριε Λοβέρδο, έχετε τον λόγο για την πρωτολογία σας.

**ΑΝΔΡΕΑΣ ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, όταν κοιτάει κανείς τους εθνικούς λογαριασμούς των δισεκατομμυρίων, μπορεί να του φαίνονται λίγα και μικρά κάποια προγράμματα που, για μικρές περιοχές, έχουν 100.000, 200.000 ευρώ και να του φαίνεται ότι επειδή είναι πολύ μικρό το ποσό, είναι και το θέμα μικρό.

Δεν είναι έτσι, όμως, γιατί όπως όλοι ξέρουμε καλά, για μια μικρή περιοχή, έναν μικρό δήμο, ένα μικρό νησάκι και 100.000 και 150.000 ευρώ μπορεί να είναι πάρα πολύ αναγκαία χρήματα, που να βελτιώσουν συνθήκες ζωής.

Οι Παξοί, λοιπόν, ο δήμος, η τοπική κοινωνία, είναι ένα εξαιρετικό νησί -για όσους και όσες το ξέρουν- και για θέματα που σχετίζονται με τον τουρισμό τους, με την πολιτιστική κληρονομιά, τα θέματα της οικονομίας, τα θέματα των κατοίκων που μένουν εκεί κι επιμένουν και τον χειμώνα, τα προγράμματα αυτά τα διασυνοριακά Ελλάδας – Ιταλίας 2014 - 2020, δηλαδή ΣΥΡΙΖΑ -όλη η περίοδός σας είναι- είναι πάρα πολύ ωφέλιμα, χαρακτηριστικά και μπορούν καταστούν και σημαντικά, θα έλεγε κανείς.

Έχουμε κάνει ως Δημοκρατική Συμπαράταξη από τον Μάρτιο μια συνολική παρέμβαση στα θέματα του ΕΣΠΑ και σκοπός μας δεν είναι να σας επιτιθέμεθα και να κάνουμε ντόρο αλλά, όπου μπορούμε, να βοηθάμε. Έτσι πρέπει να γίνεται μέσω του κοινοβουλευτικού ελέγχου ή των κοινοβουλευτικών παρεμβάσεων. Καταθέτω, λοιπόν, μια δουλειά, η οποία είναι αρκετά επιμελημένη.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεύτερον, έχουμε για το 2014-2020 «INTERREG», έναν απολογισμό που δεν περιποιεί τιμή σε κανέναν –αν είμαι καλά ενημερωμένος. Και σας καταθέτω αυτά που έχω με πάρα πολύ συγκεκριμένο τρόπο. Έχουμε 123 εκατομμύρια ευρώ προγράμματα, επτά προτάσεις για Παξούς, κρίσιμα έργα περιβαλλοντικά, ύδρευσης, πολιτιστικού τουρισμού και ως προς αυτά, σε ποσοστό 50% οι προτάσεις είναι αξιολογημένες και τα χρήματα που έχουν μπει στην αγορά, που έχουν πέσει δηλαδή στον δήμο, είναι μηδέν!

Κοιτάει κανείς, κύριε Υπουργέ, την απορροφητικότητα γενικά στα διασυνοριακά προγράμματα, τα «INTERREG», κοιτάμε με Κύπρο, κοιτάμε με FYROM, κοιτάμε με Βουλγαρία, κοιτάμε με Αλβανία, και είναι ίδιες οι στατιστικές. Ούτε μέχρι το 50% οι προτάσεις, μηδέν ευρώ η κατάθεση χρημάτων.

Σας τα καταθέτω και αυτά, τα οποία έχει επιμεληθεί ο συνεργάτης μου Μπάμπης Βαρδίκος. Νομίζω ότι είμαστε αξιόπιστοι στα στοιχεία που δίνουμε.

(Στο σημείο αυτό ο Βουλευτής κ. Ανδρέας Λοβέρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν θέλω να σας κάνω το άλφα ή το βήτα κριτικό σχόλιο ή να σας μεμφθώ. Θέλω απλώς να σας ρωτήσω, επειδή και από το νησί θα μας ακούνε, να μας πείτε εάν υπάρχει η δυνατότητα κάτι περισσότερο να γίνει και αν μπορεί η κεντρική διοίκηση δι’ υμών να παράσχει κάποια βοήθεια στους ανθρώπους, αν έχουν κάποια προβλήματα σε ό,τι αφορά την κατάρτιση των προγραμμάτων.

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τον κ. Λοβέρδο.

Παρακαλώ, κύριε Υπουργέ, έχετε τον λόγο, για την πρωτολογία σας.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Κύριε Λοβέρδο, ευχαριστώ για την ερώτηση. Κατ’ αρχάς να πω ότι δεν είναι και πολύ συνηθισμένο να γίνονται ερωτήσεις για «μικρές περιοχές» και «μικρά έργα». Νομίζω ότι είναι, όμως, πάρα πολύ χρήσιμο και πολύ σημαντικό να κάνουμε αυτή τη συζήτηση.

Επιτρέψτε μου να κάνω ένα γενικότερο σχόλιο και μετά θα έρθω στο ειδικό θέμα. Το γενικότερο σχόλιο έχει να κάνει με το «INTERREG» και με το γεγονός ότι όλα τα διασυνοριακά προγράμματα εντάσσονται στα ευρωπαϊκά συγχρηματοδοτούμενα προγράμματα. Η δουλειά η οποία γίνεται νομίζουμε ότι είναι πάρα πολύ συστηματική για την αξιοποίηση όλων των κονδυλίων που έχουμε στη διάθεσή μας. Είναι μια δουλειά η οποία αναγνωρίζεται και από τους εταίρους μας στην Ευρώπη. Μόλις χθες, ο Πρόεδρος Γιούνκερ στην επίσκεψή του στην Αθήνα αναφέρθηκε στην πρωτιά της χώρας μας στην απορρόφηση των σχετικών κονδυλίων –συνολικά μιλώ για τα ευρωπαϊκά συγχρηματοδοτούμενα προγράμματα- και νομίζω ότι είναι μια πολύ σημαντική ψήφος εμπιστοσύνης στις προοπτικές της ελληνικής οικονομίας.

Έρχομαι, όμως, στο συγκεκριμένο. Θα συμφωνήσω μαζί σας ότι βεβαίως –και το βλέπουμε αυτό σε όλη τη χώρα, η περίπτωση των Παξών είναι πολύ χαρακτηριστικό παράδειγμα- έργα τα οποία για μια μεγάλη περιοχή, μια περιφέρεια, μπορεί να θεωρούνται μικρά και επουσιώδη για έναν μικρό τόπο και ειδικά για ένα νησί με όλες τις ιδιαιτερότητες που η νησιωτικότητα συνεπάγεται, είναι πάρα πολύ σημαντικά.

Με αυτή την έννοια έχει γίνει -νομίζω- μία πολύ συστηματική προσπάθεια από τη δική μας πλευρά, δηλαδή του Υπουργείου, σε συνεργασία πάντα με τους τοπικούς φορείς, γιατί χωρίς αυτούς δεν μπορεί να γίνει κάτι, για να μπορέσουμε να υλοποιήσουμε σημαντικά έργα και στη συγκεκριμένη περιοχή τον Δήμο Παξών.

Για τα συγκεκριμένα έργα, για τα οποία ρωτάτε στην ερώτησή σας, να ενημερώσω ότι η αξιολόγηση των προτάσεων του διασυνοριακού προγράμματος έχει ολοκληρωθεί. Σε αυτή την αξιολόγηση, όπως γνωρίζετε, συμμετέχουν υπηρεσιακοί παράγοντες, τόσο από την Ελλάδα όσο και από την Ιταλία, μιας και μιλάμε για ένα διασυνοριακό πρόγραμμα συνεργασίας των δύο χωρών. Όσον αφορά τα τρία συγκεκριμένα έργα, δυστυχώς, τα δύο πρώτα, «POSEIDON» και «GAIA», απορρίφθηκαν από τη διμερή αυτή επιτροπή για τυπικούς λόγους, γιατί δεν πληρούσαν τα κριτήρια της πρόσκλησης, ενώ η τρίτη πρόταση απορρίφθηκε λόγω χαμηλής βαθμολογίας. Πέρασε, δηλαδή, τη διαδικασία του τυπικού ελέγχου, αλλά απορρίφθηκε επειδή υπήρχαν άλλες προτάσεις, οι οποίες συγκέντρωναν μεγαλύτερη βαθμολογία.

Παρ’ όλα αυτά, από το ίδιο διασυνοριακό πρόγραμμα «INTERREG», εγκρίθηκαν δύο πολύ σημαντικά έργα για τους Παξούς. Το πρώτο αφορά τη μελέτη και κατασκευή της διαμόρφωσης του λιμανιού, του Γάιου, για να υποδεχτεί μικρές κρουαζιέρες με προϋπολογισμό 900.000 ευρώ και το δεύτερο αφορά την κατασκευή υδατοδρομίου στην Κέρκυρα, σε τρία νησιά βορειοδυτικά της Κέρκυρας και στους Παξούς, με συνολικό προϋπολογισμό 1,1 εκατομμύριο ευρώ.

Βεβαίως η στήριξη στους Παξούς δεν περιορίζεται στα διασυνοριακά προγράμματα του «INTERREG». Αυτή την περίοδο υλοποιείται και ολοκληρώνεται ένα πολύ σημαντικό έργο με χρηματοδότηση από το ΕΣΠΑ -θα έλεγα ότι είναι το πιο σημαντικό έργο για την περιοχή, όπως και για κάθε τοπική κοινωνία- η κατασκευή δικτύου ύδρευσης, με προϋπολογισμό που ξεπερνά τα 9 εκατομμύρια ευρώ, ενώ υλοποιείται και από το Περιφερειακό Επιχειρησιακό Πρόγραμμα των Ιονίων Νήσων, στο πλαίσιο του νέου ΕΣΠΑ, η αποκατάσταση των παλαιοχριστιανικών βασιλικών-ναών στους Παξούς, με προϋπολογισμό 300.000 ευρώ.

Υλοποιούνται, λοιπόν, πολύ σημαντικές παρεμβάσεις με συγχρηματοδότηση εθνική και ευρωπαϊκή και στους Παξούς, οι οποίες νομίζουμε ότι είναι πολύ κρίσιμες...

**ΑΝΔΡΕΑΣ ΛΟΒΕΡΔΟΣ:** Η σχέση δεν είναι 85% - 15%;

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Ποικίλλει. Το 85% - 15% είναι ο γενικός κανόνας, αλλά από πρόγραμμα σε πρόγραμμα υπάρχει μια διαφορετική αναλογία.

Εγώ, όμως, και με αφορμή την ερώτησή σας, θέλω να απευθύνω -θα επικοινωνήσουμε και μαζί τους- και στους τοπικούς φορείς, στην περιφέρεια και στον δήμο, μια έκκληση: Να δούμε και για τα προγράμματα τα οποία απορρίφθηκαν, είτε για τυπικούς είτε για ουσιαστικούς λόγους, τη δυνατότητα να τα εντάξουμε σε άλλα προγράμματα, έτσι ώστε και αυτές οι παρεμβάσεις, οι οποίες αντιλαμβάνομαι ότι για τον Δήμο Παξών είναι σημαντικές, να μπορέσουν το επόμενο διάστημα να υλοποιηθούν.

Και το λέω αυτό γιατί στόχος μας το τελευταίο διάστημα, αντιλαμβανόμενοι ακριβώς ότι οι ανάγκες οι οποίες υπάρχουν, ειδικά σε τοπικό επίπεδο για υλοποίηση τέτοιων έργων σε όλη την Ελλάδα –είμαι βέβαιος ότι το γνωρίζετε κι εσείς- είναι πάρα πολύ μεγάλες. Είναι έργα τα οποία τα έχουν ανάγκη οι τοπικές κοινωνίες, κυρίως έργα τοπικών υποδομών, τα οποία δεν είχαν υλοποιηθεί όλα τα προηγούμενα χρόνια.

Προχωρήσαμε, λοιπόν, στη δημιουργία νέων χρηματοδοτικών εργαλείων για να καλύψουμε εκείνα τα έργα τα οποία δεν μπορούν να χρηματοδοτηθούν από τα τακτικά χρηματοδοτούμενα προγράμματα του ΕΣΠΑ, είτε αυτά αφορούν τα ευρωπαϊκά προγράμματα είτε αφορούν τα διασυνοριακά προγράμματα, όπως το «INTERREG», το οποίο συζητάμε σήμερα.

Με αυτή την έννοια, έχουμε δημιουργήσει το νέο ταμείο υποδομών, με ενεργοποίηση δημόσιων και ιδιωτικών πόρων ύψους 1 δισεκατομμυρίου ευρώ, αλλά και ένα νέο πρόγραμμα, το πρόγραμμα «ΦΙΛΟΔΗΜΟΣ», το οποίο απευθύνεται αποκλειστικά στους δήμους. Μέσω της Ευρωπαϊκής Τράπεζας Επενδύσεων οι δήμοι μπορούν να λάβουν δανειοδότηση από την Ευρωπαϊκή Τράπεζα Επενδύσεων και η εξόφληση του δανείου βαραίνει το Πρόγραμμα Δημοσίων Επενδύσεων, το κράτος δηλαδή και όχι τον δήμο. Ο δήμος δεν πληρώνει κάτι, ακριβώς, για την υλοποίηση έργων τοπικών υποδομών.

Υπάρχουν, λοιπόν, τα εργαλεία. Να δούμε μαζί και με τον Δήμο Παξών πώς μπορούμε να τα αξιοποιήσουμε για να υλοποιήσουμε εκείνες τις παρεμβάσεις οι οποίες δεν μπόρεσαν να ενταχθούν στα διασυνοριακά προγράμματα του «INTERREG».

Ευχαριστώ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ.

Κύριε Λοβέρδο, έχετε τον λόγο για τη δευτερολογία σας.

**ΑΝΔΡΕΑΣ ΛΟΒΕΡΔΟΣ:** Ευχαριστώ.

Κοιτάξτε, με βάση τα όσα λέτε, που δεν έχω λόγο εξαρχής να τα αμφισβητώ, σας λέω ότι μας παρακολουθούν οι άνθρωποι εκεί και εσάς και εμένα. Τα καλοδέχομαι, αλλά είναι υπό την κρίση των ενδιαφερομένων που ακούν και ξέρουν εάν αυτά που λέτε ακουμπάνε στην πραγματικότητα ή όχι. Εύχομαι να ακουμπάνε. Δεν έχω λόγο αυτή τη στιγμή να σας τα αμφισβητώ.

Τώρα, θα ήθελα να κάνω τρεις συγκεκριμένες ερωτήσεις επ’ αυτών.

Για τους Παξούς: Αντιλαμβάνομαι τι είναι αυτό το πρόγραμμα που είπατε για τον Γάιο. Ακούγεται πάρα πολύ σημαντικό. Σας ρωτώ -την ερώτηση μου την έχω κάνει γραπτή από τον Σεπτέμβριο του 2017 και επειδή δεν απαντήθηκε, μετατράπηκε σε επίκαιρη- το εξής: Έχετε εικόνα χρονοδιαγράμματος με βάση τα δεδομένα της ελληνικής διοίκησης και τις συνήθεις καθυστερήσεις; Μπορείτε, δηλαδή, στους ανθρώπους που μας ακούν να πείτε ότι αυτά μπορούν να αρχίσουν να εφαρμόζονται, δηλαδή να ρέει το χρήμα τότε, για να έχουμε μια εικόνα;

Δεύτερον, φεύγω από τους Παξούς και πάω γενικότερα στο «INTERREG». Είναι σωστό ότι το συνολικό πρόγραμμα είναι 123 εκατομμύρια ευρώ; Αν είναι έτσι, με μηδέν καταβολή χρημάτων σήμερα -στο σωτήριο έτος 2018 βρισκόμαστε, το πρόγραμμα τελειώνει το 2020- πώς προβλέπετε τη διακύμανση της απορροφητικότητας μέχρι το 2020; Και γενικεύω και το ερώτημά μου πια για τα συνολικά «INTERREG» προγράμματα για τις χώρες που προανέφερα, δηλαδή FYROM, Βουλγαρία, Αλβανία, Κύπρο.

Τώρα, δεν θα χαλάσω το κλίμα μιας δημιουργικής κοινοβουλευτικής παρέμβασης, αλλά θέλω να σας κάνω μια ερώτηση με ρητορικό περιεχόμενο. Επειδή, όμως, είστε Υπουργός στον τομέα της Ανάπτυξης και επειδή τα όσα έχουν ακουστεί σχετικά με την Υπηρεσία Διαστήματος αφορούν την αναπτυξιακή πορεία της χώρας, θέλω να κάνω, κύριε Πρόεδρε, δύο επισημάνσεις.

Πρώτον, είναι πάρα πολύ σοβαρό -και θέλω να σας ρωτήσω πώς το ακούτε- ένας άνθρωπος παγκόσμιας φήμης να μέμφεται την Ελλάδα, διότι η διοίκησή της και η πολιτική ηγεσία της συγκεκριμένης διοίκησης τον αποβάλλει για λόγους καθόλου αμελητέους και μάλιστα για λόγους που σχετίζονται και με την φράση του «follow the money». Πώς ακούσατε εσείς αυτή την παραίτηση;

Επίσης, πώς ακούσατε αυτή την παραίτηση που αφορά μια υπηρεσία, η οποία δημιουργήθηκε από εσάς; Κάθε κυβέρνηση μπορεί να πει ότι παραλαμβάνω ένα πρόβλημα γραφειοκρατίας που έρχεται από πίσω. Τώρα, όμως, την υπηρεσία την ιδρύσατε εσείς, ξεκίνησε από εσάς και περηφανεύεστε γι’ αυτό. Πώς αυτή η μονάδα που εσείς ιδρύσατε, εσείς στελεχώσατε, είναι δικό σας προϊόν, φέρεται με αυτόν τον τρόπο;

Και δεύτερον: Για πείτε και σε εμάς πώς το είπε ο νέος ηγήτορας των υπηρεσιών του ελληνικού κράτους σε σχέση με το Διάστημα αυτό για το «κ......ς Ευρωπαίοι…»; Το ξαναλέτε και σε εμάς, να το ακούσουμε; Το πιστεύετε; Το ακούσατε; Το σχολιάζετε; Είναι δικό σας.

Θυμάμαι, κύριε Πρόεδρε -και ολοκληρώνω με αυτό- όταν έγινε εξεταστική επιτροπή για τα μνημόνια, ήρθε ένας άνθρωπος εκεί, ο οποίος ήταν στη Στατιστική Υπηρεσία παλιά, και εμβρόντητος άκουγα ότι πίστευε πως μιλάμε με το υπερπέραν. Αυτός ήταν κατήγορος για τα μνημόνια. Τα περί ψεκασμών είναι γνωστά. Τώρα ακούμε αυτά περί «κ......ς Ευρωπαίοι», κ.ο.κ..

Για ξαναπείτε τα αυτά και στην Αίθουσα αυτή, κύριε Υπουργέ!

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ, κύριε Λοβέρδο.

Κύριε Χαρίτση, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Κατ’ αρχάς,τι εννοείτε «ξαναπείτε τα»; Δεν θυμάμαι εγώ να έχω χρησιμοποιήσει τέτοιες εκφράσεις.

**ΑΝΔΡΕΑΣ ΛΟΒΕΡΔΟΣ:** Όχι εσείς.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Λέτε «ξαναπείτε τα». Έχουν ειπωθεί από εμένα;

**ΑΝΔΡΕΑΣ ΛΟΒΕΡΔΟΣ:** Ποτέ εσείς. Έχουν ειπωθεί από...

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Να το πείτε, όμως, αυτό...

**ΑΝΔΡΕΑΣ ΛΟΒΕΡΔΟΣ:** Το είπα. Το διευκρινίζω απόλυτα.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Όχι… Το «ξαναπείτε τα» σημαίνει ότι έχουν ειπωθεί από εμένα.

**ΠΡΟΕΔΡΕΥΩΝ (Δημήτριος Καμμένος):** Ας διευκρινιστεί, για να μην υπάρξει παρεξήγηση.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Προφανώς δεν εννοούσατε εμένα.

**ΠΡΟΕΔΡΕΥΩΝ (Δημήτριος Καμμένος):** Κύριε Λοβέρδο, διευκρινίστε, αν θέλετε, σας παρακαλώ.

**ΑΝΔΡΕΑΣ ΛΟΒΕΡΔΟΣ:** Μη με παρεξηγείτε. Δεν εννοώ εσάς.

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Εντάξει.

**ΑΝΔΡΕΑΣ ΛΟΒΕΡΔΟΣ:** Ήμουν σαφής. Ο λόγος μου δεν ήταν παρεξηγήσιμος.

Είπα, «για ξαναπείτε στην Αίθουσα αυτή, αυτό που είπε η επιλογή σας να ηγηθεί της Υπηρεσίας Διαστήματος».

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Να απαντήσω στα ερωτήματα, τα οποία τέθηκαν.

Πρώτον, σε σχέση με το χρονοδιάγραμμα υλοποίησης κάθε πρόταση, η οποία εντάσσεται στα συγχρηματοδοτούμενα προγράμματα, συνοδεύεται από συγκεκριμένο χρονοδιάγραμμα υλοποίησης. Οι φορείς είναι ενήμεροι. Θα στείλουμε τα στοιχεία και σε εσάς και στο γραφείο σας για να έχετε πλήρη εικόνα της πορείας υλοποίησης αυτών των πολύ σημαντικών παρεμβάσεων, οι οποίες εντάχθηκαν στα διασυνοριακά προγράμματα.

**ΑΝΔΡΕΑΣ ΛΟΒΕΡΔΟΣ:** Το μηδέν…

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Μη με διακόπτετε, όμως.

**ΑΝΔΡΕΑΣ ΛΟΒΕΡΔΟΣ:** Το μηδέν που είπα ισχύει ή δεν ισχύει;

**ΑΛΕΞΑΝΔΡΟΣ ΧΑΡΙΤΣΗΣ (Αναπληρωτής Υπουργός Οικονομίας και Ανάπτυξης):** Μισό λεπτό, να διαχωρίσουμε τα ερωτήματα.

Το πρώτο σας ερώτημα αφορούσε τα χρονοδιαγράμματα, δεν αφορούσε τα ποσά. Και απαντώ για τα χρονοδιαγράμματα ότι κάθε πρόταση συνοδεύεται από συγκεκριμένο χρονοδιάγραμμα υλοποίησης. Τα χρονοδιαγράμματα αυτά είναι γνωστά και στους φορείς υλοποίησης. Θα τα στείλουμε στο γραφείο σας, για να τα έχετε και εσείς και να γνωρίζετε ακριβώς και να μπορείτε να παρακολουθείτε και να ελέγχετε -μπορείτε, βεβαίως, και μέσω και του κοινοβουλευτικού ελέγχου- εφόσον χρειαστεί, την πορεία υλοποίησης όλων αυτών των έργων.

Σε σχέση συνολικά με το «INTERREG» -και θέλω εδώ να είμαι σαφής- η δουλειά που κάνουμε, η προσπάθεια η οποία γίνεται -και αυτό θα γίνει και στο «INTERREG», όπως και σε όλα τα ευρωπαϊκά συγχρηματοδοτούμενα προγράμματα, τα οποία διαχειριζόμαστε- είναι η πλήρης απορρόφηση των πόρων. Υπάρχει μία διαδικασία σε εξέλιξη, έχουν ενταχθεί τα έργα, έχει ολοκληρωθεί, όπως είπα και στην πρωτολογία μου, η διαδικασία της έγκρισης των έργων, της ένταξής τους στα προγράμματα. Το επόμενο διάστημα θα προχωρήσει και η εκταμίευση των σχετικών κονδυλίων, θα γίνει πλήρης απορρόφηση των πόρων.

Σας ενημερώνω ότι η προγραμματική περίοδος ονομαστικά αναφέρεται ως 2014 - 2020. Υπάρχει, όμως, ο κανόνας «ν+3», ο οποίος σημαίνει ότι η απορρόφηση των διαθέσιμων κονδυλίων γίνεται μέχρι το 2023.

Έχουμε, λοιπόν, αυτό το χρονικό διάστημα μπροστά μας για να απορροφήσουμε όλα τα σχετικά κονδύλια.

Το σημαντικό, όμως, αυτό το οποίο, αν θέλετε, αποτελεί και το εναρκτήριο λάκτισμα σε όλη αυτή τη διαδικασία, δηλαδή η διαδικασία της Επιτροπής Παρακολούθησης, του ανώτατου οργάνου το οποίο εγκρίνει αυτές τις χρηματοδοτήσεις, έχει ολοκληρωθεί σε συνεργασία της Ελλάδας με την Ιταλία -όπου, όπως γνωρίζετε, στα διασυνοριακά προγράμματα, λόγω αυτού του διμερούς χαρακτήρα των προγραμμάτων, η διαδικασία αυτή παίρνει και περισσότερο χρόνο- και άρα προχωράμε τάχιστα στην υλοποίηση, στην εκτέλεση, στην εκταμίευση των συγκεκριμένων πόρων.

Βεβαίως, το τελευταίο σας ερώτημα δεν σχετίζεται με την ερώτηση. Είναι ένα γενικότερο ζήτημα. Το είπατε και μόνος σας ότι η Υπηρεσία Διαστήματος ξεκίνησε από εμάς, ξεκίνησε από την τωρινή Κυβέρνηση. Εγώ νομίζω ότι αυτό είναι το κρίσιμο, αυτό υπερβαίνει και τα πρόσωπα.

Από εκεί και πέρα, εφόσον υπάρχουν συγκεκριμένα ερωτήματα για τη λειτουργία της Υπηρεσίας Διαστήματος, καλό θα ήταν να γίνει και μια ερώτηση στον αρμόδιο Υπουργό.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Καμμένος):** Ευχαριστούμε πολύ τους συναδέλφους.

Κυρίες και κύριοι συνάδελφοι, προχωρώ τώρα στην ανακοίνωση των λόγων για τους οποίους δεν θα συζητηθούν οι τελευταίες επίκαιρες ερωτήσεις του σημερινού δελτίου:

Η πρώτη με αριθμό 1544/24-4-2018 επίκαιρη ερώτηση δεύτερου κύκλου του Βουλευτή Λέσβου της Νέας Δημοκρατίας κ. Χαράλαμπου Αθανασίουπρος τον Υπουργό Μεταναστευτικής Πολιτικής, σχετικά με τη «λήψη μέτρων προκειμένου να αποσυμφορηθούν τα νησιά του ανατολικού Αιγαίου και ιδιαίτερα η Λέσβος με τη μεταφορά των μεταναστών στην ηπειρωτική Ελλάδα», δεν θα συζητηθεί λόγω κωλύματος του Υπουργού Μεταναστευτικής Πολιτικής κ. Δημητρίου Βίτσα. Αιτία, φόρτος εργασίας.

Η δεύτερη με αριθμό 1528/19-4-2018 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρράπρος τον ΥπουργόΜεταναστευτικής Πολιτικής, με θέμα «Επανέρχεται η επείγουσα ανάγκη λήψης διοικητικών και νομοθετικών μέτρων για την επιτάχυνση εξέτασης των αιτήσεων ασύλου, μετά την έκδοση της 805/2018 απόφασης του Σ.τ.Ε.», δεν θα συζητηθεί λόγω κωλύματος του Υπουργού Μεταναστευτικής Πολιτικής κ. Δημητρίου Βίτσα. Αιτία, φόρτος εργασίας.

Τέλος, η πρώτη με αριθμό 1983/11-12-2017 ερώτηση του Βουλευτή Δράμας της Νέας Δημοκρατίας κ.Δημητρίου Κυριαζίδη προς τον Υπουργό Μεταναστευτικής Πολιτικής, με θέμα «Με ποια διαδικασία πραγματοποιήθηκε η ανάθεση στους «Γιατρούς του Κόσμου» της φροντίδας της υγείας των προσφύγων του κέντρου φιλοξενίας στη ΒΙΠΕ Δράμας;», δεν θα συζητηθεί λόγω κωλύματος του Υπουργού Μεταναστευτικής Πολιτικής κ. Δημητρίου Βίτσα. Αιτία, φόρτος εργασίας.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Καμμένος):** Με τη συναίνεση του Σώματος και ώρα 11.53΄ λύεται η συνεδρίαση για την προσεχή Δευτέρα 30 Απριλίου 2018 και ώρα 18.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**